STĹPČEK JAKUBA FILAExtrémizmus okolo nás je skutočný

Únik

Spoveď skinheda

Fašista v nás?

Stĺpček

Je dôležité povedať, čo sa skrýva za slovami fašista alebo extrémista.

Zdá sa, že zrazu je extrémizmu a neonacizmu okolo nás priveľa. V minulosti mu patril nanajvýš tak 14. marec a pár pomýlených dní. Oprášené gardistické uniformy vtedy síce šokovali, no stále vyzerali ako maškaráda úzkej skupiny šialencov. Dnes zdanlivo unavuje, zavaľuje, ubíja. Nie je to však umelé. Každodenné problémy obyčajných ľudí vytlačilo strašenie ucelenými komunitami, klamstvá o chudobných a núdznych, opätovné verbálne pripínanie žltých hviezd a slová o príchode nového sveta. Preživšia generácia pamäťou odchádza a už málokto rozpráva skutočné príbehy z Kľaku, Nemeckej alebo Osvienčimu. O to dôležitejšie je povedať, čo sa v skutočnosti skrýva za tými opotrebovanými slovami fašista alebo extrémista. Je to realita fyzického násilia, skutočnej krvi, vychudnuté telá navŕšené v jamách, nie len diskusia, ale rovno popravy tých, čo majú iný názor či pôvod. Musíme si ich pripomínať, lebo takáto realita je horšia než čokoľvek z toho, čo dnes máme. Slovenský preklad knihy Romantické násilie od Christiana Piccioliniho vychádza 7. februára 2017. Bude možné si ho kúpiť len spolu s denníkom SME na stánkoch a predajných miestach za cenu 1 euro.


Záchranári bojujú s lavínami, zima bude chladnejšia

Boj s lavínami

Extrémne mrazy

Vaše auto

BRATISLAVA. Stovky ľudí, ktorí sa chceli prepraviť jednou z troch hlavných ciest smerujúcich na Oravu medzi Kraľovanmi a Párnicou, uviazli v stredu na svojej trase alebo okolitých staniciach. Železničnú trať aj cestu prvej triedy v priebehu doobedia zasypali dva zosuvy čestvého snehu. „Tri bagre lavínu odstraňovali z vozovky. Sneh z trate sa snažil odhrnúť dva rušne so snežným pluhom, no nepretlačili to,“ povedal Lukáš Leginus z Trstenej, ktorý musel cestu prejsť nakoniec pešo. Počasie v stredu skomplikovalo situáciu na viacerých dôležitých cestných ťahoch. Stredajšie návaly snehu vystriedajú najbližšie dni mrazy, ktoré potrvajú minimálne do konca týždňa. Zo Škandinávie sa na Slovensko totiž presunul arktický vzduch, ktorý priniesol sneženie a vietor na väčšinu územia. V sobotu ráno sa na niektorých miestach môže ojedinele ochladiť až na - 25 °C. „V tomto období sa podobné ochladenia vyskytli často aj v minulosti, preto sa mu aj hovorí trojkráľová zima,“ hovorí klimatológ Jozef Pecho z Ústavu fyziky atmosféry Akadémie vied Českej republiky v Prahe. Lavíny, ktoré zvyčajne objavujú vo vysokohorskom prostredí, monitorujú záchranári. „Tohotoročná zima je zatiaľ bohatšia na sneh ako tá minulá, čo sa odráža aj na lavínovej aktivite, počte odstrelov a dní, keď je zvýšené lavínové nebezpečenstvo,“ povedal Marek Biskupič zo Strediska lavínovej prevencie. V minulom roku o takomto čase napadlo málo snehu a bol extrémne zmrznutý. Tieto podmienky prispeli začiatkom vlaňajšieho januára k trinástim smrteľným nehodám v našich aj poľských Tatrách. V súčasnosti tvrdý zľadovatený podklad na horách pokrývajú čerstvé vrstvy snehu, na ktoré fúka prudký vietor. To prispieva k zvýšenému lavínovému nebezpečenstvu. Tretí z piatich stupňov lavínového nebezpečenstva bol na horách už v štvrtok 29. decembra. Pracovníci Horskej záchrannej služby vtedy preventívne odstreli snehovú pokrývku v Lomnickom sedle. Či bude tento rok viac lavín, je podľa Biskupiča takmer nemožné predpovedať, kedže odhady sa robia len na 24 hodín dopredu. Aj tie sa v priebehu dňa musia niekedy korigovať. „Na základe doterajšieho vývoja sa dá len čiastočne predpokladať, že tohtoročná zima bude lavínovo nebezpečnejšia ako tá predchádzajúca,“ povedal Biskupič. Lavíny padajú na strmých svahoch, ktorých sklon ja väčší ako 25 stupňov. Zvlášť nebezpečné sú trávnaté svahy, vysokohorské žlaby, riedke listnaté lesy a skalné platne. Oproti posledným trom sezónam bude táto zima chladnejšia. Z pohľadu odborníkov však bude normálna. Znamená to, že priemerná mesačná teplota na krajnom juhozápade Slovenska by nemala klesnúť pod -2 °C, na východe pod -4 °C a v Tatrách okolo -10 °C. Za normálnych okolností je v januári už stabilnejšie počasie ako v decembri, ale občas sa vyskytnú výrazné vpády studeného vzduchu od severu až severovýchodu, tvrdí Milan Lapin, klimatológ pôsobiaci na Univerzite Komenského. Február by mal byť podľa neho relatívne teplý. „Studené epizódy by teda mali byť kompenzované prechodne teplejším počasím,“ povedal Lapin. Kedy sneh napadne a kedy sa naopak roztopí, sa nedá odhadnúť. Môže sa však vyskytnúť ešte aj v závere zimy a v marci, tvrdí Pecho. Globálne otepľovanie spôsobuje, že vzduch je v strednej Európe každých desať rokov teplejší asi o 0,3 °C. Znamená to, že v budúcich desaťročiach Slovensko v zime čaká v priemere teplejšie počasie a vyšší úhrn zrážok. Stabilnejší sneh v budúcnosti podľa Lapina napadne zrejme len vo výške nad 1000 metrov nad morom. Polohy nižšie ako 500 metrov nad morom budú počas zím zväčša bez snehu. „Aj v budúcnosti sa pravdepodobne občas vyskytnú studené zimy a relatívne chladnejšie letá, ale bude to zriedkavejšie ako v minulosti,“ povedal Lapin. Posledná skutočne tuhá zima, ktorá pripomínala tie najtuhšie z malej ľadovej doby, bola na prelome rokov 1962 a 1963. Vo Veľkej Británii vtedy zamrzli jazerá a rieky naprieč celým územím. „Vlna mrazivého počasia, ktorú očakávame v najbližších dňoch, je len letmou pripomienkou tuhých zím, ktoré sme na Slovensku zažili najmä v prvej polovici 20. storočia,“ povedal Pecho. Minulý rok bol na celej zemi najteplejší od začiatku systematických pozorovaní v roku 1850. Nadpriemerne vysoké teploty namerali aj na Slovensku. V závislosti od miesta merania to bol piaty až desiaty najteplejší rok od roku 1881. Takisto veľa pršalo a celkovo mal rok 2016 na Slovensku asi deviate najvyššie úhrny zrážok od roku 1881, tvrdí Lapin. „Počasie je v strednej Európe prirodzene premenlivé, no v roku 2016 sme nezaznamenali tak veľa extrémov počasia ako v rokoch predchádzajúcich,“ povedal Lapin. Tento text ste mohli čítať vďaka tomu, že platíte za obsah. Vážime si to.


Španielsky premiér kvôli Katalánsku zrušil účasť na summite v Tallinne

Okrem Kataláncov sa chcú od Španielska odtrhnúť aj Baskovia na severe krajiny.

MADRID. Španielsky premiér Mariano Rajoy zrušil svoju účasť na summite šéfov štátov a vlád EÚ, ktorý sa bude v piatok konať v estónskom Tallinne. Informoval o tom tento týždeň portál Euractiv. Podľa pozorovateľov toto Rajoyovo rozhodnutie svedčí o politickom napätí v Španielsku, ktoré sa stupňuje s približujúcim sa dátumom referenda o nezávislosti Katalánska, vypísaného na 1. októbra. Ako poznamenal spravodajský server France Info, okrem Katalánska Španielsko už roky čelí snahám o vyhlásenie nezávislosti aj v inom regióne - v Baskicku na severe krajiny. Súčasná politická kríza v Španielsku je označovaná za najzávažnejšiu za posledných 40 rokov. Kríza vypukla šiesteho septembra, keď katalánsky regionálny parlament schválil zákon o zorganizovaní referenda o nezávislosti Katalánska. Väčšina Kataláncov si pritom želá, aby plebiscit bol legitímny - španielske úrady ho však zakázali a vláda premiéra Rajoya povolala bezpečnostné zložky, aby blokovali prístupy do volebných miestností. V príspevku, ktorý sa vo štvrtok objavil vo viacerých európskych denníkoch, primátorka katalánskej metropoly Barcelona Ada Colauová - odporkyňa nezávislosti Katalánska - odsúdila konanie vlády španielskeho premiéra Mariana Rajoya, ktoré podľa nej celú situáciu len zhoršilo. "Španielska vláda umožnila, aby katalánsky konflikt eskaloval z interného sporu" do konfliktu, ktorý sa týka Európy, napísala barcelonská primátorka. Vyzvala aj Európsku komisiu, aby v situácii začala konať. Katalánsky minister zahraničných vecí Raül Romeva žiadal podporu Európskej únie priamo v Bruseli. Pred novinármi v Bruseli uviedol, že inštitúcie Európskej únie musia "pochopiť, že ide o veľkú vec". Viacerí pozorovatelia z Organizácie Spojených národov si myslia, že španielske úrady zrejme zásahmi voči katalánskym separatistom porušujú ich občianske práva. Osobitný spravodajca OSN pre slobodu prejavu David Kaye a tiež odborník OSN na demokraciu a ľudské práva Alfred de Zayas poukázali v tejto súvislosti na zatýkanie politikov, obvinenia voči lídrom protestov, zablokované webstránky či domové prehliadky, ku ktorým dochádza v Katalánsku pred kontroverzným nedeľňajším referendom o nezávislosti. "Bez ohľadu na zákonnosť referenda majú španielske úrady povinnosť rešpektovať tie práva, ktoré sú nevyhnutné pre demokratické spoločnosti," uviedli obaja experti v spoločnom vyhlásení. "Opatrenia, ktorých sme svedkami, sú znepokojujúce, pretože zjavne porušujú základné práva jednotlivca," dodali.


Odborník: Obmedzenia sú pre rozvoj Bratislavy nevyhnutné

Dopravný manuál

Minúta po minúte

Fotogaléria

Názor odborníka

Pozrite si prehľad

Cenký v prvých dňoch obmedzení predpokladá masívne problémy.

BRATISLAVA. Rozsiahle dopravné obmedzenia v Bratislave pre výstavbu rýchlostnej cesty R7 a diaľnice D4, ako aj novej autobusovej stanice sú podľa riaditeľa Inštitútu pre dopravu a hospodárstvo (IDH) Rastislava Cenkého nevyhnutné a súvisia s rozvojom hlavného mesta. "Bohužiaľ, prinesú so sebou komplikácie v podobe dopravných zápch, najmä preto, že Bratislava nemala za posledné roky systémovo budovanú infraštruktúru, ktorá by bola dimenzovaná na trvalo sa zvyšujúci individuálny automobilizmus a osídľovanie okolitých dedín obyvateľmi s mestským spôsobom života, čím vznikali tzv. satelitné mestečká," uviedol Cenký pre agentúru SITA. Expert očakáva, že pre zavedené dopravné obmedzenia od 15., resp. 18. februára budú vznikať dopravné zápchy. Najmä v prvých dňoch obmedzení predpokladá masívne problémy, tie by sa však mali neskôr znižovať. Všetko podľa neho závisí od toho, ako ministerstvo vnútra cestou zodpovedných policajných zložiek v spolupráci s magistrátom budú reagovať na vzniknutú situáciu."Najmä ministerstvo vnútra a polícia pripravili celý rad zmien, ktoré by mali problémy zmierniť. Taktiež magistrát pripravil niektoré opatrenia na podporu verejnej osobnej dopravy, či už je to bezplatná preprava na niektorých linkách, alebo informačná kampaň," poznamenal Cenký. Uprednostňovanie verejnej dopravy, a to aj vyhradením pruhov so zákazom jazdy osobných automobilov je podľa riaditeľa IDH dobrým riešením. Zhorší síce situáciu vodičom osobných áut, ale malo by motivovať ľudí k využívaniu verejnej dopravy pre elimináciu negatívnych dopadov. "Veľký vplyv na priebeh však bude mať najmä disciplína vodičov, ktorí si musia uvedomiť, že oni tvoria dopravnú zápchu a mali by zvážiť, či nie je lepšie využiť pre cestovanie aspoň v niektorých dňoch verejnú osobnú dopravu," upozornil Cenký. Zavedené pruhy pre verejnú dopravu, či nové záchytné parkoviská sú podľa neho motivačné. Ak si však niekto na osobné auto zvykne, ťažko sa to mení. "Mohlo by to však pomôcť presvedčiť ľudí," myslí si Cenký.Odborník odporúča ľuďom na cestu do Bratislavy využívať vlak a autobus. Pripomenul nedávne zvýšenie kapacity vlakových spojov, ktoré by mali zvládnuť zvýšený nápor cestujúcich. "Ak už musia využiť osobný automobil, je potrebné sledovať časy, v ktorých cesty nebudú upchaté a snažiť sa upraviť zvyky tak, aby zbytočne nejazdili v exponovaných časoch," dodal Cenký.


Pozrite sa, koľko rokov pracovného života môžete ako Európan očakávať (Eurostat)

Za uplynulú dekádu stúpla očakávaná dĺžka pracovného života v priemere o 1,8 roka, zistil európsky štatistický úrad.

BRATISLAVA, BRUSEL. Minulý rok sa očakávalo, že Európania počas života odpracujú 35,6 roka, vyplynulo z prieskumu, ktorý európsky štatistický úrad (Eurostat) zopakoval po desiatich rokoch. Eurostat zistil, že v porovnaní s rokom 2006 stúpla v roku 2016 očakávaná dĺžka pracovného života v priemere o 1,8 roka. Počas uplynulej dekády sa očakávaná dĺžka pracovného života výraznejšie zvýšila u žien – kým v roku 2006 ženy mohli predpokladať, že počas života odpracujú približne 30,6 roka, vlani to už bolo 33,1 roka. Za desať rokov sa tak európskym ženám predĺžilo predpokladané obdobie, počas ktorého musia chodiť do práce, o 2,5 roka. Pre porovnanie, mužom sa predĺžil očakávaný pracovný život asi o 1,1 roka – kým v roku 2006 mali za život odpracovať priemerne 36,9 roka, v roku 2016 to už bolo 38 rokov. Indikátor „dĺžky pracovného života“ je počet rokov, ktoré osoba vo veku 15 rokov môže očakávať, že strávi na pracovnom trhu bez ohľadu na to, či bude zamestnaná, alebo bez práce. Inými slovami, človek, ktorý mal vlani 15 rokov, môže očakávať, že dĺžka jeho pracovného života bude 35,6 roka. Spomedzi všetkých európskych krajín mali vlani najdlhší očakávaný pracovný život obyvatelia Švédska (41,3 roka). Po nich nasleduje Dánsko (40,3 roka) a Holandsko (40 rokov). Naopak, na opačnej strane rebríčka je Taliansko. Očakávaná dĺžka pracovného života v Taliansku (31,2 roka) je o desať rokov kratšia než v spomínanom Švédsku. Na chvoste rebríčka sa nachádzajú najmä južanské krajiny ako Bulharsko (31,7 roka), Chorvátsko (32,1 roka), Rumunsko (32,4 roka) či Grécko (32,5 roka). Na Slovensku bola minulý rok očakávaná dĺžka pracovného života 33,8 roka. Najväčší nárast dĺžky pracovného života medzi rokmi 2006 a 2016 zaznamenali na Malte (+ 5,1 roka), v Maďarsku (+ 4,5 roka) a v Litve (+ 4,2 roka). Európski štatisti spozorovali, že vo všetkých členských štátoch s výnimkou Lotyšska a Litvy sa očakávalo, že muži budú počas života pracovať dlhšie než ženy. Realita však týmto očakávaniam nezodpovedá. Celkové predĺženie dĺžky pracovného života v Európe spôsobili predovšetkým ženy. Práve u európskych žien sa výrazne zvýšil očakávaný počet rokov, ktoré by mali stráviť v práci. Najväčší rozdiel medzi rokmi 2006 a 2016 je viditeľný na Malte (+ 9 rokov), v Litve (+ 4,6 roka) a v Španielsku (+ 4,4 roka). Naopak, v rovnakom období až v piatich členských krajinách klesol očakávaný počet rokov pracovného života u mužov. Najvýraznejší pokles zaznamenal Cyprus (- 2,4 roka), nasleduje Grécko (- 1,4 roka) a Írsko (- 1,1 roka).


Čaputová prizvala krajanov v Česku podieľať sa na zmene Slovenska

Podstatu vzťahov podľa prezidentky netvoria tie formálne vzťahy, ale tie medziľudské.

BRATISLAVA. Podstatu vzťahov medzi Slovákmi a Čechmi netvoria tie formálne vzťahy, ale tie medziľudské. Povedala to prezidentka SR Zuzana Čaputová počas svojej návštevy Prahy, kde je na prvej oficiálnej návšteve. Po dni plnom politických rokovaní sa zúčastnila na koncerte Zuzana není sama doma. Koncert pre ňu pripravili jej priaznivci, medzi organizátorov patrí aj Ladislav Snopko. Ten jej zároveň zablahoželal k piatkovým narodeninám. Na koncerte vystupujú napríklad Dan Bárta, Katarzia, Dorota Nvotová či kapela Živé kvety. Čaputová svoj príhovor vysielala naživo na svojej facebookovej stránke."Napriek tomu, že už netvoríme jeden štátny celok, dokážeme si priať, dokážeme si držať palce a dokážeme si rozumieť. Vždy som vám priala a budem vám priať pri každom medzinárodnom úspechu. Držala som palce vašim hokejistom, keď naši vypadli. Dokážem rozumieť Václavskému námestiu plnom pokojných ľudí," povedala na úvod koncertu Čaputová, za čo si od zúčastnených vyslúžila potlesk a skandovanie jej mena "Zuzana". Práve na Václavskom námestí sa konajú protesty proti premiérovi Andrejovi Babišovi. S ním ako jediným spomedzi najvyšších ústavných činiteľov sa Čaputová dnes nestretla, dôvodom je, že Babiš je na summite v Bruseli. Čaputová sa na koncerte prihovorila aj krajanom, poďakovala sa im za podporu v prezidentských voľbách. Povedala, že ju dojalo, keď videla fotky Slovákov cestujúcich do vlasti len preto, aby mohli odvoliť. "Naša krajina sa možno prebúdza. Máme šancu na zmenu k lepšiemu a chcem vás k tejto zmene prizvať," dodala na záver prezidentka.Zuzana Čaputová absolvovala svoju prvú zahraničnú cestu vo funkcii prezidentky. Tradične viedla do Českej republiky. Okrem politických stretnutí s prezidentom Milošom Zemanom a zástupcami Senátu a Snemovne si položením vencov uctila pamiatku Milana Rastislava Štefánika a Václava Havla. Jej druhá zahraničná návšteva povedie do Bruselu - sídla EÚ aj NATO.


Litva dostane raketový systém za vyše sto miliónov eur

Aj Vilnius je hlboko znepokojený aktivitami Moskvy v regióne.

VILNIUS. Litva, ktorá hraničí s ruskou enklávou Kaliningrad, podpísala zmluvu na dodávku trvalého raketového systému zem-vzduch, ktorá sa má zrealizovať do troch rokov. Litovský minister obrany Raimundas Karoblis vo štvrtok oznámil, že krajina "začala zapĺňať obrovskú medzeru" vo svojom národnom systéme obrany. Erik Lie z nórskej spoločnosti Kongsberg uviedol, že Litva si vybrala systém NASAMS. Spoločnosť Kongsberg informovala, že zmluva na obranný systém stredného doletu, podpísaná vo štvrtok, má hodnotu 109 miliónov eur. Litva uviedla, že dodávka systému sa má podľa plánu začať na budúci rok a ukončí sa do roku 2021. Tak, ako iní pobaltskí susedia Litvy, aj Vilnius je hlboko znepokojený aktivitami Moskvy v regióne. Rusko nedávno rozmiestnilo v Kaliningrade najmodernejší raketový systém Iskander s dosahom do 500 kilometrov.


Rusko sa stalo najväčším svetovým producentom ropy

Rusko v decembri pumpovalo na trh v priemere 10,49 milióna barelov ropy denne.

MOSKVA. Rusko vlani v decembri predbehlo Saudskú Arábiu a stalo sa najväčším svetovým producentom ropy. Obe krajiny začali totiž koncom minulého roka postupne znižovať svoju ťažbu a Saudská Arábia ju stlačila o niečo viac ako Rusko. Organizácia krajín vyvážajúcich ropu (OPEC) a ďalších šesť veľkých producentov, vrátane Ruska, sa vlani na konci novembra dohodli, že v 1. polroku 2017 zredukujú svoju produkciu, aby podporili rast cien komodity a pomohli nastoliť rovnováhu medzi ponukou a dopytom. Rusko v decembri pumpovalo na trh v priemere 10,49 milióna barelov (1 barel = 159 litrov) ropy denne, o 29-tisíc barelov/deň menej ako v novembri. Saudská Arábia však v decembri znížila svoju ťažbu o niečo viac, a to na 10,46 milióna barelov denne z 10,72 milióna barelov/deň v novembri. Rusko tak v poslednom mesiaci minulého roka predbehlo v objeme produkcie Saudskú Arábiu. Podľa dohody by mal OPEC v prvých šiestich mesiacoch 2017 zredukovať ťažbu o 1,2 milióna barelov ropy denne a pridali sa k nemu aj ďalší veľkí producenti na čele s Ruskom. Cena severomorskej ropnej zmesi Brent už vďaka tejto dohode od konca novembra stúpla o 20 %. Aj USA, tretí najväčší producent ropy, v decembri znížili ťažbu na 8,8 milióna barelov/deň z novembrových 8,9 milióna barelov denne. Ale USA sa k dohode ostatných veľkých producentov o redukcii ťažby nepridali a tento rok tam naopak pribúdajú nové vrty.


Vyšetrujte ma a ja budem vyšetrovať vás, varoval Trump demokratov

Prezident varoval pred vyšetrovaním jeho kontaktov s Ruskom.

WASHINGTON. Americký prezident Donald Trump varoval v stredu členov demokratickej strany pred vyšetrovaním jeho spojenia s Ruskom. Informovala o tom agentúra AP. Trump demokratov, ktorí v utorňajších tzv. polčasových (midterms) voľbách získali väčšinu v americkej Snemovni reprezentantov, varoval slovami: "Vyšetrujte ma a ja budem vyšetrovať vás - a chod vlády sa zastaví." Demokratická strana po zisku prevahy v Snemovni reprezentantov môže podľa analytikov otvoriť vyšetrovanie ohľadom prepojenia prezidentskej kampane Donalda Trumpa v roku 2016 s Ruskom. Prezident však na tlačovej konferencii demokratov varoval, že v takom prípade začne aj on konanie proti Demokratickej strane - spoliehajúc sa na prevahu svojej Republikánskej strany v Senáte. V súvislosti s prebiehajúcim vyšetrovaním jeho kontaktov s Ruskom, ktoré trvá už 18 mesiacov, Trump povedal, že ho môže kedykoľvek ukončiť. Zatiaľ mu však podľa vlastných slov necháva voľný priebeh. Americký prezident zároveň vo svojom prejave vyzval obe strany - republikánov i demokratov - na spoluprácu. Líder republikánskej väčšiny v Senáte Mitch McConnell hovoril už v stredu o možnej spolupráci s líderkou doterajšej demokratickej menšiny v Snemovni Nancy Pelosiovou. Podľa McConnellových slov by sa vedeli dohodnúť v oblasti infraštruktúry.


Zástera z ľudských kostí či Everest zo vzduchu. Briti ukázali prvé zábery tibetskej kultúry

Niektoré zábery boli sto rokov ukryté pred verejnosťou. Najväčšia zbierka sa teraz dostáva na internet.

LONDÝN, BRATISLAVA. Keď v roku 1922 smeroval britský horolezec John Noel na Mount Everest, spolu s výpravou sa zastavil sa v Tibete po požehnanie od miestnych mníchov. Vítali ich ako vážených hostí, ukazovali im rituál tanca a príbehy o prevtelení. Tancovali okolo nich tanečníci, ktorí mali na sebe zásteru z ľudských kostí. Na tvári zas masky z natiahnutej ľudskej kože. A horolezci to všetko nahrávali na kamery. Ide o vôbec prvé televízne zábery tibetskej kultúry. Nedávno sa zábery z výprav, ktoré podporila britská Kráľovská geografická spoločnosť, dostali na web. Mnohé z dokumentov sa na verejnosť dostanú vôbec prvýkrát za sto rokov. Nahrávky teraz digitalizujú a dopĺňajú nimi web. K filmom má exkluzívny prístup verejnoprávna BBC. „Spoločnosť má k dispozícii viac ako dva milióny materiálov,“ hovorí pre BBC Alasdair MacLeod, ktorý má na starosti digitalizáciu archívu Kráľovskej geografickej spoločnosti. „Je to najväčšia zbierka máp, fotografií, artefaktov, denníkov, zápisníkov a publikácií na svete.“ Nejde len o zaujímavosť, napríklad Noelove zábery vedci využijú pri porovnávaní so súčasnosťou, aby zistili, ako klimatické zmeny v posledných sto rokoch menili Himaláje. Medzi dokumentmi je aj prvý záber Mount Everestu zo vzduchu. V roku 1933 vrch odfotil Latham Valentine Stewart Blacker, bývalý stíhací pilot a vojnový hrdina. Na internete sú aj zábery Ralpha Bagnolda, ktorý v roku 1932 prešiel autom tisíce kilometrov líbyjskou púšťou. Keď sa niektoré auto výpravy pokazilo, rozobrali ho na náhradné diely a nechali ho v púšti. Niekde medzi pieskovými dunami by autá z 30. rokov stále mali byť. V súčasnosti sa to nemusí zdať ako veľký čin, no v tom období išlo Bagnoldovi o život. Autá napríklad pravidelne uviazli v piesku, boli ďaleko od civilizácie a v prípade problémov nemali ako privolať pomoc. „Odborníci mu hovorili, že sa to nedá,“ spomína syn cestovateľa Stephen. „Otca lákalo ukázať, že so správnymi nástrojmi a s presným naplánovaním existuje spôsob, ako prejsť púšťou.“


Predmet z americkej vojenskej helikoptéry zranil japonského školáka

Dieťa utrpelo ľahké zranenia, ktoré mu spôsobil rozvírený štrk zo zeme.

TOKIO. V dôsledku pádu kovového rámu okna z americkej vojenskej helikoptéry CH-53 na japonskom ostrove Okinava utrpel zranenia nemenovaný chlapec. Predmet spadol v stredu na školské ihrisko, kde sa v tom čase nachádzalo približne 50 detí. Miesto leží vedľa základne ozbrojených síl. Chlapec utrpel ľahké zranenia, ktoré mu spôsobil rozvírený štrk zo zeme. Podobný prípad sa stal aj minulý týždeň, keď na materskú školu spadol iný predmet z amerického vrtuľníka. Základňa v obývanej časti ostrova rozpútala medzi tamojšími obyvateľmi protiamerické nálady a strach o bezpečnosť. Jej plánované premiestnenie odložili, keďže mnohí obyvatelia chcú, aby z ostrova zmizla úplne.


Mzdy v Česku v decembri medziročne vzrástli o 4,2 percenta

odľa analytikov hlavnými faktormi za nárastom miezd bolo zvýšenie minimálnej mzdy.

PRAHA. Mzdy a platy vlani v Česku výrazne vzrástli. Priemerná mesačná mzda v decembri 2016 dosiahla 29.320 Kč (1085 eur), čo bolo o 4,2 % viac než v rovnakom mesiaci rok predtým. Mzda upravená o infláciu stúpla o 2,8 %, uviedol dnes Český štatistický úrad (ČSÚ). Podľa analytikov hlavnými faktormi za nárastom miezd v poslednom kvartáli 2016 bolo zvýšenie minimálnej mzdy s platnosťou od 1. decembra na 407 eur a nízka nezamestnanosť, ktorej miera sa aktuálne nachádza na úrovni 5,1 %. Mzdy vo verejnom sektore boli na konci vlaňajška o 6,1 % vyššie než pred rokom a v súkromnom sektore o 3,7 %.


Federer poskočil už na šieste miesto, polepšil si aj Kližan

LONDÝN. Britský tenista Andy Murray stále figuruje na čele svetového rebríčka ATP Entry. Najvýraznejšie si v najlepšej desiatke polepšil Švajčiar Roger Federer, ktorému k posunu z desiateho na šieste miesto pomohol triumf na turnaji v Indian Wells. Najlepší slovenský singlista Martin Kližan si polepšil o päť priečok a figuruje na 61. pozícii. Jeho krajan Norbert Gombos je 113., Lukáš Lacko klesol zo 101. na 114. miesto.


V Berlíne si vyberajú hviezdne mená. Tentoraz padla voľba na Šulíka a Menzla

Tlmočníka nepremietnu v najväčšom kine, aj tak je to úspech pre slovenský film.

BRATISLAVA. Slovensko-česko-rakúsky film Tlmočník bude mať svetovú premiéru na festivale Berline. Po Cannes je to druhý najdôležitejší festival. Roadmovie režiséra Martina Šulíka uvedú v sekcii Berlinale Special. Sekcia predstavuje mimoriadne kinematografické počiny alebo pocty svetovým filmárskym osobnostiam a vlani v nej predstavili aj snímku Masaryk. Prvú projekciu Tlmočníka naplánovali na 23. februára, čo je deň 80. narodenín českého režiséra a herca Jiřího Menzla, ktorý vo filme stvárnil titulnú postavu. Berlinale Special je sekcia mimoriadnych uvedení nových filmov, spravidla svetových premiér. Vynikajú menami tvorcov alebo - ako v tomto prípade - účinkujúcich. Nie je to nesúťažný film v hlavnej sekcii, ba dokonca to v tomto prípade nie je ani premietanie v niektorom z ústredných festivalových kín. No aj tak je to veľký úspech pre slovenský film. "Som nesmierne potešený, že druhý najdôležitejší svetový festival si vybral práve náš film do svojho oficiálneho výberu už druhý rok za sebou. Svedčí to o vynikajúcej práci všetkých, čo na ňom pracovali a spoločne s Martinom Šulíkom im za ich obetavú prácu ďakujeme," hovorí producent filmu Rudolf Bierman. "Pre mňa je tento film veľmi dôležitý filmársky, ľudsky aj súkromne a želám si, aby ho na Slovensku, ale nielen tu videlo čo najviac divákov," vraví. Tlmočník je príbeh dvoch starých pánov, ktorí cestujú krížom cez Slovensko, aby spoznali pravdu o vlastnej minulosti. Obaja sa pritom počas cesty dostávajú do bizarných situácií, stretávajú rozmanitých ľudí a postupne si skladajú mozaikovitý obraz strednej Európy, ktorá sa navonok mení, no v hĺbke ukrýva stále nevyriešené konflikty. Okrem Menzla v úlohe asketického tlmočníka Aliho hrá vo filme rakúsky herec Peter Simonischek, známy najmä z komédie Toni Erdmann (2016), ktorú vlani nominovali na cenu americkej Akadémie filmových umení a vied v kategórii cudzojazyčných filmov. Slovenská distribučná premiéra je naplánovaná na 1. marca.


Za vraždu srbského novinára Čuruviju odsúdili bývalých členov tajnej služby

Najtvrdší, 30-ročný trest, dostali bývalý šéf tajnej polície.

BELEHRAD. Srbský súd v odsúdil piatok štyroch bývalých príslušníkov tajnej služby na desiatky rokov väzenia za vraždu renomovaného novinára Slavka Čuruviju z roku 1999, ktorý bol hlasným kritikom niekdajšieho lídra Slobodana Miloševiča. Informovala o tom agentúra AFP. Najtvrdší, 30-ročný trest, dostali bývalý šéf tajnej polície Radomir Markovič, ktorý si už odpykáva trest za zabitie opozičného lídra z toho istého roku, a Milan Radonjič, ktorý viedol belehradskú pobočku tajnej služby. Dvadsať rokov väzenia dostali ďalší dvaja príslušníci tajnej služby Ratko Romič a Miroslav Kurak. Druhý menovaný je stále na úteku a odsúdili ho v neprítomnosti. Týchto štyroch mužov uznali za vinných, že zabili Čuruviju "na príkaz neznámej osoby", uviedla sudkyňa Snežana Jovanovičová podľa agentúry Beta. Novinára zastrelili pred jeho bydliskom v centre Belehradu 11. apríla 1999 v čase, keď NATO bombardovalo Srbsko s cieľom zastaviť jeho zásah voči etnickým Albáncom v Kosove. Čuruvija bol šéfredaktorom a majiteľom denníka Dnevni Telegraf a časopisu Evropljanin, ktoré boli dvoma hlavnými nezávislými periodikami v Srbsku. Jeho rodina obviňovala Miloševiča, že osobne nariadil túto vraždu. Miloševič zomrel v roku 2006 vo väzenskej cele, keď očakával verdikt tribunálu OSN pre vojnové zločiny za svoju úlohu vo vojnách v 90. rokoch v Chorvátsku, Bosne a Kosove.


Pozrite si parádne góly zo slovenských dedín

Od augusta prebiehali v jednotlivých regiónoch semifinálové kolá. Ich víťazi postúpili do finále a práve vy teraz môžete rozhodnúť o najkrajšom dedinskom Góle jesene 2016.

Parádne góly nepadajú len v popredných svetových ligách, ale aj na slovenskom vidieku. Presvedčili sme sa o tom už v jarnej časti, kedy sme zozbierali množstvo gólov zachytených na amatérskych či profesionálnejších videozáznamoch. Pre úspech sme sa súťaž o najkrajší gól rozhodli zorganizovať aj v jesennej časti a do redakcií nám opäť bolo doručených množstvo videí. Po skončení prvej časti sezóny z nich čitatelia v každom regióne vybrali vo webovom hlasovaní svojho zástupcu do tohto finále. Na začiatku bolo presvedčenie, že futbal je nádherný a dá sa naň pozerať aj vtedy, keď sa hrá len pre dobrý pocit. Pozrite si videá finalistov súťaže Gól jesene a zistite, či sme mali pravdu. Ak áno, hlasujte za toho, kto si podľa vás tento titul zaslúži. Autor najkrajšieho zásahu jesennej časti získa okrem trofeje pre seba a svoje mužstvo aj poukážku na nákup športového tovaru v hodnote 400 eur. Hlasovanie trvá od pondelka 28. novembra do stredy 7. decembra 2016. Neváhajte a dajte hlas svojmu favoritovi...


Magistrát obnoví nájomné byty pre občanov v núdzi

Tisíckam ľudí mesto nedokáže poskytnúť ubytovanie vyhovujúce štandardom

BRATISLAVA. Mesto Bratislava rieši problém s dostupnosťou bývania pre ohrozené skupiny obyvateľov. V hlavnom meste sa nachádzajú dve zariadenia poskytujúce prechodné ubytovanie, a to ubytovňa Fortuna v Dúbravke a ubytovňa Kopčany v Petržalke. Ich spoločná kapacita je 580 osôb, ak však zrátame žiadosti o nájomné byty v správe magistrátu a žiadosti o nájomné byty v mestských častiach Bratislavy, hovoríme o tisíckach žiadateľov. bytov vo Viedni je určených na nájomné bývanie, v Bratislave je to len 0,2 percenta. Uviedol to v tlačovej správe hovorca Bratislavy Peter Bubla. "Problémom sú chýbajúce kapacity, ale rovnako aj stav tých ubytovní, ktoré máme," povedal Peter Bubla a dodal, že podmienky bývania napríklad v dúbravskej Fortune nezodpovedajú štandardom a už vôbec nie potrebám rodín, ktoré tam bývajú. V najbližších mesiacoch plánuje mesto vykonať kroky k zlepšeniu situácie. Bubla hovorí o nevyhnutných stavebných úpravách, ale aj o personálnom posilnení ubytovní. Mesto pripravuje rekonštrukciu prvých približne desiatich bytov, ktoré sú majetkom mesta a v súčasnosti sú neobývateľné. Odhadujú, že na jar by mohli byť tieto byty v stave vyhovujúcom štandardom. Takisto plánujú zriadiť minimálne dva krízové byty, ktoré budú obývateľné do hodiny od momentu, kedy sa človek dostane do kritickej situácie, napríklad požiar, životná udalosť.Mesto Bratislava v porovnaní s hlavnými mestami okolitých krajín výrazne zaostáva, čo sa týka rozvíjania konceptu nájomného bývania. Zatiaľ čo vo Viedni je 60 percent zo všetkých bytov určených na nájomné bývanie, v Bratislave je to len 0,2 percenta.


DOBRÉ RÁNODobré ráno: Opozícia vyjednáva, bude veľka volebná koalícia?

Počúvajte na >> Apple podcasty | Spotify | Google podcasty | RSS Hlina, Truban a Beblavý, Sulík a Kiska, Kiska, Truban a Beblavý. V ostatných dňoch sa to stretnutiami lídrov mimoparlamentných a opozičných strán len tak hemží. Máme asi osem mesiacov do parlamentných volieb a tak sa mobilizujú sily, kde to len ide. S akým úspechom? Odpovie redaktorka domáceho spravodajstva denníka SME Lucia Praus Krbatová. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Strana Za ľudí chce, aby Najvyšší kontrolný úrad preveril tender na nový systém identifikátorov fyzických osôb, ktorý má nahradiť rodné čísla. Ministerstvo vnútra, ktoré novú legislatívu pripravuje, totiž podľa Veroniky Remišovej neposkytlo žiaden odhad nákladov na tieto zmeny. Zdravotné poisťovne dávajú na liečbu drogovo závislých poistencov stále viac peňazí. V minulom roku išlo o sumu vo výške takmer 29 miliónov eur. Ide o najvyššiu sumu od roku 2014. Vlastnícka štruktúra záchranárskej spoločnosti Falck Emergency sa mení. Odchádza z nej neznáma firma KPR Health Invest, ktorá v nej vlastní viac ako 49 percent akcií. Falck prevádzkuje 107 staníc záchrannej zdravotnej služby, ktoré pokrývajú sanitkami 39 percent územia Slovenska. Čínska technologická spoločnosť Huawei plánuje investovať v Poľsku v nasledujúcich piatich rokoch v prepočte viac než 705 miliónov eur. Deje sa tak v čase, kedy firma stráca dodávateľov a spoluprácu s ňou prerušujú viacerí partneri pre podozrenia zo špionáže. Podcasty denníka SME prekročili osem miliónov prehratí a od júla pribudol nový podcast, Rozhovory ZKH. Jednotlivé časti videorozhovorov budú v podcastovej verzii pribúdať s približne 48-hodinovým rozdielom oproti zverejneniu na webe SME Video a na YouTube kanáli denníka SME. Internet je pokazený. Alebo, je naozaj? Tak túto otázku a mnohé jej podkategórie rozoberá tretia séria podcastu Crazy/Genius od amerického mesačníka The Atlantic. Zamysleli ste sa niekedy nad tým, ako Netflix zmenil kultúru a to nielen tú televíznu? Alebo čo je za príbehmi niektorých influencerov na sociálnych sieťach? Ak vás teda tieto kultúrne fenomény zastihli, verím, že podcast Crazy/Genius sa vám bude páčiť tak ako mne. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok. Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Srbská premiérka kritizovala označenie krajiny za iba čiastočne slobodnú

Brnabičová reagovala na správu organizácie Freedom House.

BELEHRAD. Srbská premiérka Ana Brnabičová odmietla v stredu najnovšiu správu mimovládnej neziskovej organizácie Freedom House, podľa ktorej táto balkánska krajina upadla zo "slobodnej krajiny" na "čiastočne slobodnú". Informovala o tom agentúra AP. Správa s názvom Sloboda vo svete (Freedom in the World), ktorú organizácia Freedom House so sídlom vo Washingtone zverejnila v uplynulých dňoch, hodnotí stav politických práv a občianske slobody. V dokumente zverejnenom na internetovej stránke organizácie sa uvádza, že stav demokracie Srbska poklesol v hodnotení v dôsledku "zhoršenia organizácie volieb, pokračujúcich snáh vlády a spojeneckých médií oslabiť nezávislých novinárov prostredníctvom súdneho zastrašovania a kampaní očierňovania". V správe sa tiež píše, že srbský populistický prezident Aleksandar Vučič získal "výkonné právomoci, ktoré sú v rozpore s jeho ústavnou úlohou". Srbská premiérka, blízka Vučičova spojenkyňa, dodala: "Vôbec si nemyslím, ani nemám pocit, že žijem v čiastočne slobodnej krajine. Naopak, domnievam sa, že žijem v krajine, ktorá je slobodnejšia ako pred niekoľkými rokmi."


Mihál a Poliačik navrhujú zrušiť Dankov odvod pre reťazce

Poslanci majú podozrenie, že odvod bol zavedený v rozpore s pravidlami Európskej únie.

BRATISLAVA. Osobitný odvod pre obchodné reťazce by sa mal zrušiť. Zákon s týmto cieľom predkladajú na najbližšiu schôdzu Národnej rady (NR) nezaradení poslanci Jozef Mihál a Martin Poliačik. Podľa nich existuje silné podozrenie, že tento odvod bol zavedený v rozpore s pravidlami Európskej únie (EÚ). Osobitný odvod podľa nezaradených poslancov prispel v januári tohto roka k najrýchlejšiemu rastu cien potravín v slovenských obchodoch za posledných päť rokov. "Štatistický úrad (ŠÚ) vyhodnotil v januári rast cien potravín o tri percentá medzimesačne," skonštatoval Mihál. Ako jednu z príčin označil práve osobitný odvod. Dôvodom zvýšenia cien potravín v januári tohto roka bola podľa Ministerstva pôdohospodárstva a rozvoja vidieka (MPRV) predovšetkým sezónnosť, nie zavedenie osobitného odvodu pre obchodné reťazce. Pre TASR to v reakcii na avizovaný návrh Mihála a Poliačika uviedol hovorca ministerstva Vladimír Machalík. Zvýšenie cien potravín pre mimoriadny odvod je podľa neho tvrdenie, ktoré sa neopiera o reálne fakty. "Účtovné obdobie najväčších obchodných reťazcov je od 1. marca a od tohto dátumu pre nich platí aj osobitný odvod, čiže v januári tieto reťazce odvod ešte neplatili. Práve naopak, niektoré obchodné reťazce avizovali zmrazenie, resp. zníženie cien," skonštatoval Machalík. Dôvodom zvýšenia cien potravín tak podľa neho bola najmä sezónnosť, a tiež tlak na rast miezd. Poukázal aj na to, že v januári minulého roka ceny narástli o 2,2 percenta. Zároveň upozornil, že bez ohľadu na zavedenie 2,5-percentného odvodu v konečnom dôsledku o cene rozhodujú obchodníci. Prax podľa hovorcu agrorezortu ukazuje, že náklady sa do cien nepremietajú lineárne, ale vstupuje do nich množstvo rôznych faktorov vrátane akcií, dopytu spotrebiteľov i konkurencie. "MPRV SR získané prostriedky z mimoriadneho odvodu vráti späť do poľnohospodárskeho a potravinárskeho sektora," zdôraznil. Poslancom NR SR, ktorí sú z koalície PS a SPOLU, má ísť podľa SNS o osobnú prezentáciu a zneužitie nárastu cien potravín vo svoj osobný prospech, pričom úplne ignorujú vyhlásenie Ministerstva financií a jeho analytikov. "Tí jasne povedali, že osobitný odvod mal minimálny vplyv na rast cien potravín v sledovanom období. Dôvodom zvýšenia cien je nárast energií alebo príplatky za prácu v noci a za víkendy," uviedla v reakcii pre agentúru SITA riaditeľka kancelárie predsedu SNS Andreja Danka Zuzana Škopcová. Poslanci Mihál a Poliačik sa obávajú, že zákon o osobitnom odvode pre obchodné reťazce môže porušovať právo EÚ. Pravidlá sú podľa nich nastavené tak, aby zasiahli predovšetkým zahraničných podnikateľov. "Okrem toho, že Slováci platia vyššie ceny za potraviny, hrozí, že sa budeme musieť všetci zložiť na pokuty a náhrady škôd, ktoré poputujú zahraničným obchodníkom na základe rozhodnutia Súdneho dvora EÚ a tomuto treba, jednoducho, čo najrýchlejšie predísť," zdôraznil Mihál. Zákonom z dielne nezaradených poslancov by sa mal zrušiť osobitný odvod pre obchodné reťazce. "A, samozrejme, z pohľadu daňového, tie výdavky, ktoré už obchodníci zaplatili, sa im uznajú ako daňový výdavok," priblížil Mihál.


Commerzbank rýchlo znižuje stav zamestnancov, čo ohrozuje jej bilanciu

FRANKFURT NAD MOHANOM. Nemecká Commerzbank sa chce konečne dostať z problémov, ktoré jej spôsobila finančná kríza. Nástrojom na dosiahnutie cieľa sa stal program úspor. V ňom sa na poprednom mieste nachádza zníženie počtu pracovníkov o vyše 9-tisíc. Teraz ich v nej pracuje 42-tisíc. Štedré odstupné dostávajú ľudia, ktorí sa rozhodli odísť dobrovoľne. Počet pracovníkov, ktorí to využívajú, prekonal očakávania vedenia ústavu. Spolu s vytváraním nevyhnutných rezerv sa Commerzbank v druhom štvrťroku zrejme znovu dostane do červených čísel. Výška straty nie je zatiaľ známa. Commerzbank, ktorá bola v dôsledku krízy čiastočne zoštátnená, vlani na jeseň oznámila, že do roku 2020 zníži počet zamestnancov o 9600. V prvom štvrťroku ich už odišlo 1650. Šéf ústavu Martin Zielke chce znižovaním počtu pracovníkov vytvárať priestor na posilňovanie digitalizácie bankových služieb. Situáciu Commerzbank sťažujú nízke úroky. Tie dusia aj mnoho iných úverových ústavov. Bilanciu ohrozujú aj možné výpadky splácania úverov, ktoré poskytla lodným kontajnerovým firmám. Vlani mala banka ročný zisk 279 miliónov a v roku 2015 ho dosiahla vyše 1,08 miliardy eur. V pluse by mohla napokon zostať aj v tomto roku. Banka si v druhom štvrťroku v súvislosti s prepúšťaním vytvára rezervu 810 miliónov eur. Pôvodne predpokladala, že jej v tomto roku na všetky neočakávané výdavky bude stačiť 550 miliónov eur.


Pre stredné a východné Slovensko platí výstraha pred búrkami

Ojedinele sa očakáva výskyt búrok s krúpami.

BRATISLAVA. Stred a východ Slovenska čakajú vo štvrtok búrky. Varuje pred nimi Slovenský hydrometeorologický ústav, ktorý na svojej webstránke vydal výstrahu prvého stupňa. "Ojedinele sa očakáva výskyt búrok s krúpami, ktoré predstavujú potenciálne nebezpečenstvo pre ľudské aktivity," uvádza SHMÚ v súvislosti s okresmi stredného a východného Slovenska. S búrkami môžu byť podľa meteorológov spojené krátkodobé, ale intenzívne lejaky, pri ktorých môžu úhrny dosiahnuť 20 - 40 mm a môže fúkať nárazový vietor s rýchlosťou 18 - 23 m/s (65 - 85 km/h). SHMÚ pripomína, že pri uvedených búrkach je možný výrazný, prechodný vzostup vodných hladín na malých tokoch a výskyt povodňových úkazov mimo tokov ako stekanie vody zo svahov, bahnotok, zatápanie pivníc, podchodov či podjazdov.


Britský maloobchodný reťazec Sainsbury's zruší 2000 pracovných miest

Väčšina pracovných pozícií, ktorých sa rušenie dotkne, bude priamo v supermarketoch.

LONDÝN. Britský maloobchodný reťazec Sainsbury's zruší približne 2000 pracovných miest. Prepúšťanie, ktoré je súčasťou plánu na zníženie nákladov, sa dotkne zamestnancov v obchode, ako aj v administratíve. Druhá najväčšia sieť supermarketov v Británii zápasí s rastúcim tlakom diskontných reťazcov a zvyšujúcich sa cien potravín. Už pred časom prišla s plánom na redukciu nákladov. Momentálne je v treťom roku prvého úsporného plánu, ktorého výsledkom by malo byť zníženie nákladov o 500 miliónov libier (560,87 milióna eur). Spoločnosť zároveň oznámila, že nový trojročný plán úspor v hodnote rovnako 500 miliónov libier sa začne v budúcom roku. Vedenie siete dodalo, že väčšina pracovných pozícií, ktorých sa rušenie dotkne, bude priamo v supermarketoch. Dotknutým zamestnancom plánuje spoločnosť ponúknuť v rámci možností iné pracovné miesta, alebo odstupné. Tlak diskontných reťazcov a rastúcich cien pociťujú aj iné britské maloobchodné siete. Medzi nimi aj najväčšia z nich, spoločnosť Tesco. Tá v júni tohto roka oznámila, že vo svojej britskej centrále zruší okolo 1200 miest. Ešte v októbri minulého roka spoločnosť predstavila plán znižovania úspor, v rámci ktorého chce do troch rokov znížiť prevádzkové náklady zhruba o 1,5 miliardy libier.


Pri Starej tržnici vybudujú dočasnú električkovú zastávku

Dočasné zastávky majú na jar vymeniť za zastávky takzvaného viedenského typu.

BRATISLAVA. Pri Starej tržnici v Bratislave vznikne v najbližších dňoch dočasná električková zastávka. Pre jej výstavbu platí od pondelka 7. novembra do nedele 20. novembra čiastočná uzávera takmer 60 metrov ľavého jazdného pruhu v úseku od križovatky s Klobučníckou ulicou po Špitálsku ulicu. Stanovište taxíkov pri Starej tržnici bude dočasne v tomto termíne zrušené. Vyplýva to z povolenia čiastočnej uzávery miestnej komunikácie, zverejnenom na webe bratislavského magistrátu. Dočasná električková zastávka pri Starej tržnici vznikne z dôvodu, že v smere od Obchodnej až k Štúrovej ulici žiadna zastávka nie je. Hlavné mesto už v auguste avizovalo, že cestujúcim MHD chce uľahčiť cestovanie a dať viac možností na prestup na električky. Štandardne sa podľa samosprávy totiž električkové zastávky budujú približne každých 400 metrov. Z tohto dôvodu pred niekoľkými mesiacmi vyznačilo dočasnú električkovú zastávku aj na Kamennom námestí. Tieto dočasné zastávky má nahradiť na jar budúceho roku nová električková zastávka "viedenského typu". Mesto ju plánuje vybudovať medzi Námestím SNP a východom z Laurinskej ulice, pri výškovej budove Manderlák. Zastávka pri Manderláku bude mať 34 metrov a jej vybudovanie by malo stáť zhruba 200 000 eur. "Trvalú zastávku chceme dobudovať ako prestupový uzol pre linky električiek z Hlavnej stanice a z Rače v nadväznosti na vybudovanú električkovú trať v Petržalke. Zlepší to dopravné spojenie v tejto lokalite a je to tiež jeden zo spôsobov, ako motivovať ľudí využívať MHD," uviedol cez leto primátor Bratislavy Ivo Nesrovnal. V auguste hlavné mesto informovalo, že náklady na vybudovanie dočasnej zastávky na Námestí SNP, ktorá si vyžiada menšie stavebné úpravy, sú na úrovni okolo 14 000 eur. V prípade dočasnej zastávky na Kamennom námestí išlo len o vodorovné dopravné značenie.


Viceprezident americkej centrálnej banky nečakane oznámil rezignáciu

Stanley Fischer odchádza z rodinných dôvodov.

WASHINGTON. Viceprezident americkej centrálnej banky Stanley Fischer nečakane oznámil, že na budúci mesiac odstúpi zo svojej funkcie. Ako dôvod rezignácie uviedol osobné dôvody. Odchodom Fischera (73), ktorý z postu viceprezidenta odstúpi v polovici októbra, bude mať 7-členná Rada guvernérov Fedu už štyri voľné miesta. Pôvodne sa Fischerovo funkčné obdobie malo skončiť v júni budúceho roka. Navyše, vo februári 2018 sa skončí funkčné obdobie aj šéfky Fedu Janet Yellenovej a zatiaľ nie je isté, či americký prezident Donald Trump jej ďalšie pôsobenie na čele centrálnej banky podporí. Niektorí analytici sa domnievajú, že uvoľnenie ďalšieho miesta v Rade guvernérov dáva Trumpovi ešte väčšiu šancu urobiť vo vedení centrálnej banky výrazné zmeny. Stanley Fischer nastúpil do vedenia Fedu v roku 2014. Svetovo uznávaný ekonóm učil aj na Massachusettskom technologickom inštitúte, pôsobil ako hlavný ekonóm Svetovej banky a v rokoch 2005 až 2013 pôsobil ako guvernér izraelskej centrálnej banky.


Ako sa za sto rokov zmenili lentilky, hnedé zmizli (fotogaléria)

Výroba lentiliek trvá niekedy až 28 hodín.

BRATISLAVA. Lentilky sú u nás jedny z najznámejších a najpopulárnejších sladkostí. Nejedia ich len súčasné deti, z detstva si ich pamätajú aj starší ľudia. Vyrábajú sa už viac ako sto rokov, konkrétne od roku 1907. Za ten čas podľa webu idnes.cz, ktorý na tému upozornil, prešli viacerými zmenami, tvar a vzhľad si však uchovali. Presné zloženie lentiliek zo začiatku 20. storočia dnes už nikto nepozná. Továreň prežila dve svetové vojny, znárodnenie aj privatizáciu. Sladkosť v súčasnosti vyrába spoločnosť Nestlé. Posledná receptúra, ktorá sa zachovala, je z českej továrne zo začiatku 90. rokov 20. storočia. Vtedy sa ešte pre lesk lentiliek pri ich výrobe používal aj tuk z lebečnej dutiny vorvaňa. Vorvaň je druh veľryby. je rok, v ktorom sa začali vyrábať lentilky. "Tento tuk sa už, samozrejme, nepoužíva," povedala pre idnes hovorkyňa Nestlé Andrea Brožová. Okrem toho sa na ich výrobu používala aj aróma vanilín a syntetické farbivá. Nič z toho už dnes v lentilkách nenájdeme. Vanilín nahradil vanilkový extrakt a farbivá výrobca vymenil za extrakty napríklad z citrónu, mrkvy či redkvičky. To je aj dôvod, prečo od roku 2014 už nemajú také žiarivé farby ako v minulosti. Lentilky sa v minulosti vyrábali v ôsmich farbách - červenej, žltej, modrej, zelenej, fialovej, ružovej, oranžovej a hnedej. Posledná spomínaná sa v roku 2000 prestala používať. Namiesto nej sa viac používa žltá farba. Sladkosť sa vyrába v dvoch závodoch. Čokoládová náplň v tvare väčšej šošovice vzniká v Olomouci. Celý proces - od miešania ingrediencií po hotový produkt - trvá 18 až 20 hodín. Potom sa čokoládová náplň prevezie do druhej továrne v Holešove, kde sa približne osem hodín obaľuje farebnou cukrovou vrstvou. Dokopy tak výroba trvá niekedy až 28 hodín. Ročne sa v súčasnosti vyrobí viac ako dvetisíc ton lentiliek. Väčšina sa predá v Česku a na Slovensku. Malá časť sa vyváža aj do Holandska. Na začiatku 80. rokov sa však lentilky vyvážali do viac ako tridsiatich krajín sveta.


Messi sa zmieril s tým, že kariéru ukončí bez titulu majstra sveta: Beztak som dosiahol dosť

Argentínčan bol najbližšie k trofeji svetového šampióna v roku 2014.

BRATISLAVA. Aj keď sa argentínskemu futbalistovi Lionelovi Messimu v doterajšom priebehu kariéry nesplnil azda najväčší sen zo všetkých - stať sa majstrom sveta, priznal, že by úspešnú klubovú kariéru nevymenil za túto dokonalú chvíľu. Tridsaťdvaročný rodák z Rosaria bol najbližšie k trofeji svetového šampióna v roku 2014 v Brazílii, kde z pozície kapitána priviedol Argentínu až do finále. V ňom však Juhoameričania nestačili na mimoriadne kvalitných Nemcov, ktorým podľahli 0:1 po predĺžení. "Bol by som rád, keby som sa mohol stať majstrom sveta, ale nemyslím si, že by som doterajšiu kariéru vymenil za niečo iné, čo by som mohol dosiahnuť," povedal Messi v rozhovore pre TyC Sports, citoval ho aj web denníka AS. Medzičasom už akceptoval skutočnosť, že do futbalového dôchodku zrejme odíde bez najcennejšej reprezentačnej trofeje. "Mám to, čo mám, čo mi doprial Boh," dodal. Messi má na konte štyri prvenstvá v Lige majstrov a početné víťazstvá v španielskej La Lige, no úspech v argentínskom drese mu stále chýba. So sklonenou hlavou odchádzal po finále MS 2014 aj rozhodujúcich stretnutiach Copa América v rokoch 2015 a 2016. "Moja kariéra bola beztak úspešnejšia, než som si v mladosti dokázal predstaviť," doplnil Lionel Messi.


Súd zbavil Bolsonara obvinenia z urážky a podnecovania k znásilneniu

Brazílsky prezident v minulosti povedal členke Kongresu, že je tak škaredá, že sa ani nedá znásilniť.

RIO DE JANEIRO. Brazílsky najvyšší súd suspendoval dve súdne konania voči prezidentovi Jairovi Bolsonarovi. Pondelňajším verdiktom sudca Luiz Fux zastavil obvinenia z urážky a podnecovania k znásilneniu, ktorým prezident čelil. Podľa brazílskej ústavy totiž úradujúcich prezidentov nemožno stíhať za prípady, ktoré nesúvisia s výkonom funkcie. Oba prípady pochádzajú ešte z roku 2014, keď Bolsonaro povedal o členke Kongresu, že je "tak škaredá, že sa ju neoplatí ani znásilniť". Ľavicová kongresmanka Maria do Rosariová ho nazvala "násilníkom" počas vášnivých hádok v roku 2003 a 2014. Počas prezidentskej kampane Bolsonara obvinili aj z rasizmu a diskriminácie za reč, ktorú predniesol v Riu de Janeiro v roku 2017, avšak sudcovia tieto obvinenia odmietli.


Agentúra ELA v Bratislave bude podľa Richtera eurokomisia v malom

Najnovšie stretnutie správnej rady ELA sa uskutoční začiatkom decembra v Bratislave.

BRUSEL. Európsky orgán práce (ELA), čo je celkom nová agentúra EÚ, je potrebná vzhľadom na mobilitu na trhu práce. Táto celoeurópska ustanovizeň bude slúžiť všetkým občanom Únie. Upozornil minister práce SR Ján Richter (Smer) po stredajšej (16. 10.) slávnostnej inaugurácii agentúry so sídlom v Bratislave, na pôde Európskej komisie v Bruseli. Richter skonštatoval, že Európa ešte nemá skúsenosti s takýmto úradom, ktorý je však potrebný vzhľadom na doterajšiu, ale aj budúcu mobilitu na európskom trhu práce. "Vždy bude potrebné dávať ľuďom a firmám potrebné informácie a koordinovať viaceré postupy, vzájomne sa informovať, ak niekde vznikne problém v podobe sociálneho či mzdového dumpingu," vysvetlil minister. Podľa jeho slov bude dôležité, aby o takýchto prípadoch ostatné krajiny EÚ vedeli, aby bola možná prevencia a aby sa rôzne prechmaty neopakovali aj inde. V tomto duchu je podľa neho ELA "živá" a nie nejaká formálna agentúra, pričom si treba uvedomiť, že sa ju podarilo umiestniť na Slovensko, do srdca Európy, a to už v prvom kole hlasovania na Rade EÚ, čo nebýva zvykom. "Som presvedčený, že sme ponúkli jednak sídlo, ale aj podmienky, ktoré zodpovedajú predstavám krajín EÚ," dodal. Spresnil, že čo sa týka personálneho obsadenia, na to má dohľad Európska komisia, podľa bežných náborových procedúr. Zatiaľ prebehlo šesť výberových konaní, ďalšie budú nasledovať, chce však veriť, že aj v Bratislave sa dodrží úzus, ako pri agentúrach v iných krajinách, že aspoň tretina zamestnancov bude z domáceho prostredia, čo pri 150-člennej agentúre znamená okolo 50 ľudí. Sídlo ELA okrem iného bude podľa jeho slov plniť aj úlohu prestíže, lebo už teraz mu jeho rezortní kolegovia z iných krajín hovoria, že pri návšteve Slovenska chcú zavítať aj do agentúry. Richter zdôraznil, že najnovšie stretnutie správnej rady ELA sa uskutoční začiatkom decembra v Bratislave. Dovtedy budova sídla prejde poslednými úpravami a bude pripravená na fungovanie. "Bude to taká menšia kópia Európskej komisie. Každá členská krajina EÚ tam bude mať svoje národné zastúpenie, svoj vlastný sekretariát. To znamená, že do relatívne malej Bratislavy sa sústredí celá EÚ," opísal situáciu minister. A dodal, že v hlavnom meste SR sa budú konať odborné konferencie a hosťovať budú experti na pracovné právo. "Je to prestíž a prirodzene to bude mať aj nejaký ten ekonomický prínos," priznal Richter v rozhovore pre TASR.


STĹPČEK ŠÉFREDAKTORKYKočner sa nedá zmyť ako blato

Kočner bude v Haščákových pätách vždy, keď sa objaví na verejnosti.

Jaroslav Haščák zo seba Mariana Kočnera nikdy nezmyje. Bude mu v pätách vždy, keď sa objaví na verejnosti, aj v bezpečí svojej kancelárie. Bude sa nad neho nakláňať, keď podpisuje obchody, a škúliť do tváre jeho partnerov. Kočner sa stáva jeho značkou oblečenia a rukopisom v pomyselnej učebnici slovenského biznisu, ktorý prerástol aj politiku. Z toho, čo Haščák opísal ako „sporadický vzťah“, sa podľa uznesenia o vznesení obvinenia Kočnera vykľulo pevnejšie puto. Haščák investoval veľa peňazí do renovácie fasády Penty po tom, ako ju zničila Gorila. Lenže Gorilu chcel umlčať aj s pomocou Kočnera a jeho skorumpovaných kontaktov. Z týchto väzieb sa ťažko vymotá. Lebo reputácia sa nekupuje. Ani za milión. Ani Dobroslav Trnka si zo seba Kočnera nezmyje a Trnku si nezmyjú tí, čo ho chceli za každú cenu udržať v pozícii generálneho prokurátora. Ani kola, ktorú Fico pil na Vazovovej, sa nezmení na vodu. A to, že prokurátor niekoho vydieral, je vlastne len súčasťou pôdorysu štátu, ktorý uniesli ľudia bez morálky. Teraz je dôležité, aby vyšetrovatelia a prokurátori doplnili všetky čriepky do mozaiky príbehu, a to nie len vraždy novinára, ale aj úpadku spravodlivosti a právneho štátu.


V Hamburgu sa začali filmové slávnosti, konajú sa už 24-krát

Na festivale do 8. októbra predstavia 165 filmov.

HAMBURG. V poradí už 24. ročník Hamburských filmových slávností sa vo štvrtok večer začal v severonemeckom prístavnom meste. Organizátori zvolili pre slávnostné otvorenie festivalu, na ktorom do 8. októbra premietnu 165 filmov z 53 krajín, filmovú adaptáciu rovnomenného románu Philipa Rotha Americká idyla. Tú si pre svoj režijný debut vybral jeden z jej hlavných hereckých predstaviteľov Ewan McGregor, ktorý spolu so svoju filmovou partnerkou Jennifer Connellyovou nechýbal na zahájení festivalu. Riaditeľ festivalu Albert Wiederspiel vo svojom otváracom príhovore nezabudol ani na aktuálne pálčivé témy a poznamenal tiež, že mnohé z filmov v tohtoročnom programe sa zaoberajú otázkami identity. Súčasne vyjadril nádej, že utečencom nechce nikto predpisovať, kým by mali byť. Na prehliadke, dejiskom ktorej bude šesť kín v Hamburgu, očakávajú organizátori niekoľko stoviek filmárov, hercov i producentov.


Most-Híd plánuje rokovať s SMK na budúci týždeň

Ravaszz zdôraznil, že strany musia navzájom rešpektovať svoju identitu.

BRATISLAVA. Most-Híd bude pokračovať v rokovaniach s SMK začiatkom budúceho týždňa. Pre TASR to potvrdila hovorkyňa Mostu-Híd Klára Debnár aj László Kocur z SMK. "Na tomto stretnutí sa delegácie oboch strán budú venovať konkrétnym podmienkam spolupráce formou koalície," uviedla Debnár. Strana SMK momentálne čaká na pozvanie na rokovanie od Mosta-Híd, povedal Kocur. Most-Híd na poslednom rokovaní odovzdal predstaviteľom SMK základné podmienky strany pre spoluprácu. SMK už o podmienkach Mosta-Híd rokovalo, konečné stanovisko k nim zaujme na najbližšom rokovaní strán. Taktiež chcú predložiť svoje zásady, ktoré by chceli dostať do konečnej zmluvy, informovala tlačová tajomníčka SMK Helena Fialová. Podpredseda Mosta-Híd Ábel Ravasz uviedol, že ak sa nepodarí s SMK dohodnúť, bude strana nútená ísť do volieb sama. Zdôraznil, že strany musia navzájom rešpektovať svoju identitu. "SMK je etnická strana, Most-Híd je skôr interetnická strana. Toto sa nemôže meniť," doplnil. Ďalšie dve maďarské strany, MKDA-MKDSZ a Maďarské fórum tvrdia, že prípadná spolupráca maďarských síl závisí od Mosta-Híd a SMK. Okrem SMK má Most-Híd za sebou sériu rokovaní s MKDSZ-MKDA či Maďarským fórom. Vládna strana rokovala aj s mimoparlamentnou Šancou, Rómskou iniciatívou Slovenska a Slovenskou konzervatívnou stranou.


Výbuch motora lietadla Southwest pravdepodobne spôsobila lopatka turbíny

FILADELFIA. Americký Federálny úrad pre letectvo (FAA) nariadi kontrolu pohonných jednotiek toho istého typu, ako bol letecký motor, ktorého zlyhanie si v utorok vynútilo núdzové pristátie lietadla Boeing 737 spoločnosti Southwest Airlines vo Filadelfii. Pri incidente zahynula jedna žena a ďalších sedem ľudí utrpelo zranenia. Informovala o tom vo štvrtok agentúra AP. Federálny úrad pre letectvo uviedol, že v priebehu nasledujúcich dvoch týždňov vydá nariadenie požadujúce kontrolu niektorých dvojprúdových motorov typu CFM56-7B vyrábaných firmou CFM International. Vyhlásenie FAA prišlo po tom, čo predbežné vyšetrovanie príčin núdzového pristátia Beingu 737 v meste Filadelfia v americkom štáte Pensylvánia naznačilo, že incident spôsobilo odtrhnutie sa lopatky turbíny, v dôsledku čoho došlo k rozsiahlemu poškodeniu motora a jeho krytu. Úlomky z motora zasiahli trup lietadla, pričom došlo k rozbitiu jedného z jeho okien. Lietadlo smerujúce z New Yorku do Dallasu sa v čase nehody nachádzalo vo výške takmer 10.000 metrov a pohybovalo sa rýchlosťou približne 950 kilometrov za hodinu. Prúd vzduchu spôsobený dekompresiou takmer vytiahol z lietadla ženu sediacu pri rozbitom okne. Spolucestujúcim sa ju síce podarilo vtiahnuť späť do kabíny, avšak zranenia, ktoré pri náraze utrpela, boli nezlučiteľné so životom. Úrady neskôr obeť identifikovali ako vedúcu pracovníčku banky a matku dvoch detí z amerického štátu Nové Mexiko Jennifer Riordanovú. Zranenia utrpelo aj ďalších sedem ľudí. Poškodené lietadlo núdzovo pristálo vo Filadelfii.


Famózna akcia pobavila svet, Barcelona deklasovala Sevillu

Premier League

Ligue 1

Taliansky pohár

Francúzsky pohár

Španielsky pohár

BRATISLAVA. Všetko, paradoxne, odštartoval priamy kop FC Sevilla, ktorý hlavou vo vlastnej šestnástke odvrátil Barcelončan Arturo Vidal. Nasledoval dotyk Sergiho Roberta, tiež hlavou. Vzápätí akciu rozbehol Carles Aleñá, ktorý v polovici ihriska prenechal loptu pre Lionela Messiho. Ten preniesol hru krížnou prihrávkou na ľavú stranu. A potom pokračovala akcia na jeden dotyk. Vidal prihral Luisovi Suárezovi, ktorý si vymenil loptu s Gerardom Piquem. Jordi Alba ešte pätou posunul loptu na Messiho, ktorý už v gólovej situácií nezaváhal. Bežala druhá minúta nadstaveného času a Katalánci strelili svoj šiesty gól. Celá akcia trvala dvadsať sekúnd. Sedem hráčov Barcelony urobilo šestnásť dotykov. Futbalisti katalánskeho giganta postúpili do semifinále Španielskeho pohára. Obhajcovia trofeje v domácej štvrťfinálovej odvete deklasovali Sevillu 6:1 a zmazali manko 0:2 z úvodného zápasu. Barcelona sa tak dokonale pomstila Andalúzanom, ktorým v prvom štvrťfinálovom stretnutí podľahli vonku 0:2. Pri veľkom obrate tímu z Camp Nou bol ústrednou postavou Brazílčan Philippe Coutinho, ktorý strelil dva góly. Hrdinom bol aj holandský brankár Jasper Cillessen, ktorý v 27. min zneškodnil nariadenú penaltu hostí. Tú nepremenil skúsený kanonier Ever Banega. Futbalisti Betisu Sevilla sa do semifinále Copa del Rey prebojovali tiež. V stredajšej domácej odvete štvrťfinále zvíťazili nad Espanyolom Barcelona 3:1 po predĺžení. Hostia v extračase doplatili na vylúčenie Marca Rocu, ktorý dostal druhú žltú kartu ešte v 90.+4 minúte. Betis Sevilla - Espanyol Barcelona 3:1 pp (1:1, 0:1)Góly: 76. Lo Celso, 96. Leon, 99. Mandi - 33. Baptistao, ČK: 90.+4 Roca (Espanyol) po 2. ŽK /prvý zápas 1:1, do semifinále postúpil Betis/ FC Barcelona - FC Sevilla 6:1 (2:0) - prvý zápas 0:2, do semifinále postúpil FC Barcelona


Deere sa dohodol na kúpe spoločnosti Wirtgen Group za 4,6 miliardy eur

NEW YORK. Americký producent poľnohospodárskych a stavebných strojov Deere dnes oznámil, že sa dohodol na kúpe súkromnej spoločnosti Wirtgen Group so sídlom v Nemecku za 4,6 miliardy eur v hotovosti, vrátane dlhu. Nemecká firma je najväčším svetovým výrobcom strojov a techniky na výstavbu ciest. V minulom roku dosiahla tržby 2,6 miliardy eur. Deere odhaduje, že transakciu dokončí v 1. štvrťroku fiškálneho roka 2018. Americký koncern zároveň očakáva, že dohoda mu pomôže dosiahnuť okamžitý rast hodnoty jeho akcií. Kúpu nemeckej firmy chce totiž okrem hotovosti financovať aj s pomocou nového dlhu.


Egypt premiestnil posledný z Tutanchamonových bojových vozov

Definitívne miesto svojho odpočinku si našiel vo Veľkom egyptskom múzeu.

KÁHIRA. Šiesty a zároveň posledný dvojkolesový bojový voz známeho egyptského faraóna Tutanchamona presunuli egyptské úrady v sobotu do múzea, ktoré sa momentálne buduje neďaleko Veľkých pyramíd pri Gíze. Informuje o tom agentúra AP. Nesmierne cenný artefakt eskortovala ulicami Káhiry s veľkou pompou hliadka vojenskej polície. Voz bol premiestnený z Egyptského národného vojenského múzea a definitívne miesto svojho odpočinku si našiel vo Veľkom egyptskom múzeu. Tutanchamonov vojnový voz bol pýchou armádneho múzea vyše tri desaťročia. V novom múzeu sa teraz pripojil k viac než 4500 artefaktom pochádzajúcim z Tutanchamonovej hrobky. Veľké egyptské múzeum vyčlenilo na Tutanchamonove predmety plochu veľkú 7000 metrov štvorcových. V múzeu sa nachádzajú aj ďalšie tisícky predmetov z rôznych panovníckych dynastií starovekého Egypta. Takmer neporušenú a vykrádačmi len málo dotknutú hrobku faraóna z XVIII. dynastie Tutanchamona (1332-1323 pred n.l.) objavil v roku 1922 v luxorskom Údolí kráľov britský archeológ Howard Carter.


O post prezidenta by malo zabojovať pätnásť kandidátov

BRATISLAVA. Celkovo 15 kandidátov by malo napokon zabojovať o post prezidenta v marcových prezidentských voľbách. O polnoci uplynul termín, dokedy mohli prihlášky doručiť do parlamentnej podateľne. Štyroch kandidátov zatiaľ komisia preveriť nestihla. Medzi uchádzačmi sú dve ženy a 13 mužov. V abecednom poradí kandidujú Béla Bugár, Zuzana Čaputová, Martin Daňo, Štefan Harabin, Eduard Chmelár, Marian Kotleba, Milan Krajniak, József Menyhárt, František Mikloško, Robert Mistrík, Maroš Šefčovič, Róbert Švec, Bohumila Tauchmannová, Juraj Zábojník a Ivan Zuzula. Na preverenie zákonných náležitostí si ešte musia počkať Kotleba, Krajniak (doručili podpisy v stredu 30.1.), Šefčovič a Zuzula (priniesli ich vo štvrtok 31.1.). Novinárom to potvrdil hovorca predsedu parlamentu Tomáš Kostelník. Komisia preskúmava, či splnili všetko, čo zákon žiada, a následne dáva odporúčanie predsedovi Národnej rady Andrejovi Dankovi (SNS) kandidatúru prijať alebo nie. Šéf parlamentu už takto odmietol Radovana Znášika, ktorý nebude mať v deň volieb zákonom požadovaných 40 rokov. Neuznal ani podpisy Jána Molnára pre "závažné podozrenia". Ten ich vyzbieral od poslancov. Krátko pred polnocou prišel do podateľne aj Martin Konečný, doniesol však len 164 podpisov občanov. Spomedzi 15 uchádzačov sa na podpis minimálne 15 poslancov parlamentu spoľahli Daňo a Šefčovič. Zvyšní uchádzači sa vydali cestou vyzbierania minimálne 15-tisíc podpisov od občanov. Voľby prezidenta sa budú konať 16. marca. V prípade nezvolenia hlavy štátu v prvom kole sa uskutoční druhé, ktoré sa bude konať 30. marca.


V Mexiku našli 44 rozsekaných ľudských tiel

Pozostatky našli miestni, znepokojoval ich zápach.

BRATISLAVA. V mexickom štáte Jalisco našli za mestom Guadalajara pochovaných 44 tiel. Ostatky sa nachádzali v 119 čiernych vreciach a našli ich miestni obyvatelia, ktorých znepokojoval zápach.Páchatelia väčšinu tiel rozsekali. Tamojšia organizácia, ktorá sa zameriava na hľadanie nezvestných ľudí, požiadala vládu, aby poslala viac odborníkov na pomoc pri identifikácii. Podľa nich má miestne forenzné oddelenie s prípadom príliš veľa práce a potrebovalo by pomoc na jeho dokončenie.


Macronova strana by vo voľbách získala najviac kresiel od čias de Gaulla

Väčšina by Macronovej vláde dala silný mandát na presadzovanie ekonomických reforiem.

PARÍŽ. Politická strana Republika vpred (LREM) Emmanuela Macrona má v nastávajúcich voľbách najlepšie vyhliadky na získanie najväčšej parlamentnej väčšiny, akú strana nejakého francúzskeho prezidenta dosiahla od roku 1968, keď s drvivou prevahou zvíťazil Charles de Gaulle, vyplýva z utorňajších predvolebných prieskumov. Takáto väčšina by Macronovej vláde dala silný mandát na presadzovanie ekonomických reforiem. LREM, ktorá bola založená iba vlani v apríli pod názvom Vpred! a medzičasom spôsobila zásadný prevrat na francúzskej politickej scéne, by 11. júna v prvom kole parlamentných volieb podľa spoločnosti Ipsos Sopra-Steria získala 29,5 percenta odovzdaných hlasov, informuje agentúra Reuters. V druhom kole volieb 18. júna by LREM so značným náskokom pred ostatnými stranami obsadila 385 až 415 kresiel v 577-člennej dolnej komore parlamentu, vyplýva z prieskumu. Výsledky sa zhodujú aj so zisteniami spoločnosti Cevipof, ktorá prieskum v piatok 2. júna zrealizovala pre denník Le Monde. Konzervatívni Republikáni (LR) a ich spojenci by dostali 23 percent hlasov, Národný front (FN) krajne pravicovej líderky Marine Le Penovej 17 percent, ultraľavicové Nepokorené Francúzsko (La France insoumise) 12,5 percenta a socialisti 8,5 percenta.


Izrael bude aj naďalej podnikať akcie voči iránskej prítomnosti v Sýrii

Tel Aviv chce zabrániť Iránu a Hizballáhu, aby využívali Sýriu ako základňu na ohrozovanie židovského štátu.

TEL AVIV. Izraelský minister verejnej bezpečnosti Gilad Erdan v nedeľu vyhlásil, že jeho krajina bude aj naďalej podnikať akcie voči iránskej prítomnosti v Sýrii. "Sme odhodlaní a budeme aj naďalej konať proti iránskemu zriaďovaniu základní (v Sýrii)," uviedol pre izraelský vojenský rozhlas Erdan, člen bezpečnostného kabinetu. Jeho vyhlásenie prišlo v čase, keď Rusko podľa vlastných vyjadrení zvažuje dodanie modernizovaného systému protivzdušnej obrany S-300 do Sýrie. Raketový systém by mohol obmedziť spôsobilosť Izraela bombardovať ciele v Sýrii, uvádza agentúra DPA. Izrael si pravidelne vyberá za cieľ vojenské lokality v Sýrii s tým, že chce zabrániť Iránu a proiránskej skupine Hizballáh, aby využívali Sýriu ako základňu na ohrozovanie židovského štátu.


Fico je s riešením vlády pri reforme nemocníc spokojný

BRATISLAVA. Reforma slovenských nemocníc, tzv. stratifikácia, je v navrhovanej podobe neprijateľná. Zopakoval to vo štvrtok na tlačovej konferencii predseda koaličného Smeru Robert Fico. Trvá na dohode naprieč celým politickým spektrom. S ministerkou zdravotníctva Andreou Kalavskou (nominantka Smeru) je ochotný sa znova stretnúť. S riešením vlády je Fico spokojný. “Včerajšie rozhodnutie som privítal, s premiérom sme dohodli presný postup a stalo sa presne to, na čom sme sa dohodli,“ povedal šéf Smeru. Kabinet nateraz reformu zdravotníctva neschválil. Odobril len čiastkové opatrenia, napríklad dlhodobú starostlivosť o chorých. Stratifikácia podľa Fica nie je dostatočne pripravená ani po odbornej stránke, čo podľa neho tvrdia aj samotní odborníci. "Čo nie je podľa nás dobre pripravené, na čom nie je dohoda, nemôže ísť ani do parlamentu," vyhlásil. Fico žiadal prijať reformu ako ústavný zákon. Naďalej si myslí, že ide o najlepšie riešenie. "Je to racionálne politické riešenie," vyhlásil s tým, že takto by sa ukázal aj skutočný úmysel opozície. Časť z nej hovorí, že by reformu podporila. Fico jej však neverí. V prípade ústavného zákona by totiž bolo potrebných 90 poslaneckých hlasov, čiže aj hlasy opozície. Vláda zatiaľ reformu zdravotníctva, tzv. stratifikáciu, neschválila. Téma reformy však uzatvorená nie je. Kalavská sa ešte má pokúsiť nájsť široký konsenzus s politickými stranami, ktorý je nevyhnutný na prijatie takejto reformy. Čas má do konca septembra. Ministerka návrh reformy pôvodne predložila ako novelu zákona o poskytovateľoch zdravotnej starostlivosti. Predseda strany Smer dal šéfke rezortu podmienku, že takáto zmena sa musí realizovať formou ústavného zákona. Kalavská povedala, že to neurobí, predložila pôvodný návrh. Fico Kalavskej tiež odkázal, že ak jej návrh neprejde, mala by uvažovať nad svojou politickou budúcnosťou a zopakoval, že Smer-SD reformu v podobe obyčajného zákona nepodporí. Navrhovaná reforma nemocníc ministerky zdravotníctva mala nemocnice rozdeliť do troch kategórií a určiť, aké typy zdravotných úkonov sa v nich budú vykonávať. Cieľom je podľa ministerstva zabezpečenie kvalitnej a dostupnej ústavnej zdravotnej starostlivosti pre pacienta.


Bank of England menovú politiku nezmenila

Banka ponechala politiku bez zmeny, aby zabránila spomaleniu ekonomiky.

LONDÝN. Britská centrálna banka (BoE) vo štvrtok potvrdila svoju základnú úrokovú sadzbu na rekordnom minime - 0,25 %. Menovú politiku banka ponechala bez zmeny ôsmy mesiac v rade, aby zabránila spomaleniu ekonomiky v čase, keď sa krajina pripravuje na odchod z Európskej únie. Pre obavy z dopadov júnového referenda banka vlani v auguste znížila sadzbu z predchádzajúcej úrovne 0,5 %. K tomuto kroku pristúpila prvýkrát od skončenia globálnej finančnej krízy.


Gál: Dojem nejednotnosti v zahraničnej politike nie je pre Slovensko dobrý

Gál podporuje západnú orientáciu Slovenska.

BRATISLAVA. Nie je dobré, keď má Slovensko navonok dvojkoľajnú zahraničnú politiku. Minister spravodlivosti Gábor Gál tak reagoval na cesty predsedu Národnej rady SR a koaličnej SNS Andreja Danka do Ruskej federácie po dnešnom rokovaní vlády. „Som jednoznačne za západnú orientáciu našej krajiny, za spoluprácu krajín V4 a túto politiku presadzujem aj ako minister spravodlivosti,“ uviedol Gál. Orientácia Slovenska ako krajiny ani vlády SR sa však podľa neho aj napriek Dankovým cestám do Ruska nezmenila. Dnes sa k tejto téme vyjadril aj minister zahraničných vecí SR Miroslav Lajčák, ktorý trvá na tom, že problémom nie je samotná návšteva Ruskej federácie, ale to, či sa dodržiava jednotná línia zahraničnej politiky Slovenskej republiky a Európskej únie. A to sa občas predsedovi parlamentu nevydarí, dodal šéf slovenskej diplomacie. Lajčák takisto priznal, že tieto signály vidia aj ostatní, pre partnerov v zahraničí je však dôležitejšia pozícia vlády a tá je podľa neho proeurópska a prozápadná. Predseda NR SR Andrej Danko je opäť na návšteve Ruskej federácie. Danko tam chodieva častejšie, pred pár týždňami sa zúčastnil aj na vojenskej prehliadke. So šéfom ruskej dumy Viačeslavom Volodinom, ktorý je na sankčných zoznamoch EÚ pre svoju úlohu pri anexii Krymu, si robí selfie fotky a chváli sa dobrým vzťahom s ním. Minister zahraničných vecí sa už viackrát dostal do sporu s Dankovou SNS, napríklad pre americkú pomoc pri oprave slovenských letísk či globálny kompakt o migrácii z dielne OSN.


Štartuje milionárska súťaž. Pre Hamšíka je ako extáza

V Lige majstrov budú v hre traja Slováci. Marek Hamšík, Ján Greguš a Lászlo Bénes.

BRATISLAVA. To, že ju niekedy vyhrá náš klub, je momentálne v rovine sci-fi. Skôr zrejme uvidíte mimozemšťana. Žiadny Slovák sa nikdy nedostal ani do finále. Bojujú v nej najlepší, najslávnejší a čoraz viac platí, že najbohatší. „Vždy, keď zahrá podmanivá znelka najchýrnejšej súťaže, naskočí mi husia koža. Liga majstrov je ako extáza. Posúva ma vyššie,“ tvrdí Marek Hamšík, Slovák v službách SSC Neapol. Dnes sa začína základná fáza Ligy majstrov (2016/2017) a SSC hrá na pôde Dynama Kyjev. Klub, ktorý chce reálne uvažovať nad triumfom, musí mať ročný rozpočet okolo tristo miliónov eur, čo platilo u všetkých posledných desiatich víťazov. Televízne spoločnosti začali platiť horibilné sumy za prenosy, ktorými bavia milióny ľudí, a usporiadateľská spoločnosť UEFA čoraz viac bohatne. Jej šéfovia neustále zvyšujú prémie pre účastníkov a víťaza. Kluby v Lige šampiónov bohatnú. A-skupina: Saint Germain - Arsenal (vysiela Digi Sport 4), Bazilej - Ludogorec Razgrad B-skupina: Dynamo Kyjev - Neapol (Digi 5), Benfica Lisabon  - Besiktas Istanbul. C-skupina: Barcelona - Celtic Glasgow, Manchester City - Borussia Monchengladbach (Digi 3)D-skupina: Bayern Mníchov – Rostov, Eindhoven - Atlético Madrid  Naopak, keď tam chýbajú, strácajú prestíž a často aj sponzorov. Príjmy sa za posledných desať rokov zvýšili asi dvojnásobne. Prežije každú krízu. Momentálne zarába najprestížnejšia európska súťaž iba za televízne práva okolo 1,75 miliardy eur ročne. V tejto sezóne si 32 klubov v skupinovej fáze Ligy majstrov rozdelí 1,2 miliardy eur, finále sa hrá 3. júna na Millennium Stadion v Cardiffe. UEFA opäť zvýšila bonusy, takže každý účastník základnej fázy inkasuje dvanásť miliónov, čo je zhruba trojročný rozpočet najbohatších slovenských klubov. Za každé víťazstvo v skupine zarobí klub jeden a pol milióna eur. Za postup zo skupiny 5,5 milióna, do štvrťfinále šesť miliónov, do semifinále sedem miliónov. Víťaz zarobí iba za finále pätnásť miliónov. Debutantmi v skupinovej fáze sú anglický majster Leicester City a ruský FK Rostov. Trofej obhajuje Real Madrid - s jedenástimi triumfmi rekordér súťaže je opäť podľa stávkových kancelárií najväčším favoritom. V minulej sezóne si iba na prémiách vybojoval cez šesťdesiat miliónov eur a ďalšie milióny získa prerozdelením príjmov z televíznych práv. K dispozícii má najdrahší káder v dejinách futbalu s odhadovanou hodnotou 769 miliónov eur. V novodobej histórii však dvakrát v rade Ligu majstrov nikto nevyhral. Real prekvapujúco pred sezónou príliš nemíňal, keď kúpil iba jedného hráča za tridsať miliónov eur. Z Juventusu Turín sa takto vrátil odchovanec Madridu Álvaro Morata. "Tešíme sa na najprestížnejšiu klubovú súťaž. Sme pripravení, veríme v úspešný vstup do Ligy šampiónov. Pre mňa osobne je Neapol veľkoklub, patrí medzi pätnásť najväčších klubov na svete,“ verí Hamšík, kapitán SSC. V Neapole odštartoval už desiatu sezónu. Je najlepšie plateným a služobne najstarší hráčom Neapola. Zo súčasných hráčov dal Slovák aj najviac súťažných gólov: deväťdesiatdeväť. „Máme dostatočne silný káder, aby sme boli úspešní na všetkých frontoch. Prezident klubu dokázal minúť v tejto sezóne stopätnásť miliónov eur na nákupoch hráčov, čo je obrovská suma. Káder sa veľmi dobre doplnil. Máme vyvážený tím,“ dodal Hamšík. Okrem Kyjeva čaká Neapol v skupine ešte Besiktas Istanbul a Benfica Lisabon. „Na  prvý pohľad je to veľmi hrateľná skupina, ale isto bude veľmi ťažká. Sú to všetko skúsené tímy a hlavne doma veľmi nepríjemné,“ myslí si Hamšík. Okrem neho sú v tejto sezóne na súpiskách Ligy majstrov ešte ďalší dvaja Slováci. V kádri Borussie Monchengladbach je osemnásťročný mládežnícky reprezentant a stredopoliar László Bénes. Jeden z najväčších talentov slovenského futbalu však proti Manchester City v utorok nenastúpi. Bénes, ktorý v lete prestúpil zo Žiliny za zhruba šesť miliónov eur (rekord slovenskej ligy), ešte nie je po zranení fit. „Trochu sa Monchengladbachu obávam, toto mužstvo poznám veľmi dobre. Nemôžeme si dovoliť zaváhanie," vyhlásil Pep Guardiola, od leta nový tréner City. Klub z Manchestra investoval posledné prestupové obdobie do posíl zhruba dvestopätnásť miliónov eur, najviac zo všetkých svetových klubov. A Guardiola sa stal najlepšie plateným trénerom všetkých čias (zarobí okolo dvadsať miliónov eur ročne). City vyhrali v 4. ligovom kole na ihrisku Manchester United 2:1 a vedú Premier League bez straty bodu. „Až doteraz sme v lige o. k. Ale konkurovať najlepším mužstvám v Európe v našej momentálnej forme nie sme schopní," prekvapil skromným vyhlásením Guardiola.Tretí do partie Slovákov v Lige majstrov je Ján Greguš. Jeho FC Kodaň hrá v stredu v Porte. Najväčší utorkový šláger  sa hrá v Paríži, kde francúzsky majster Saint-Germain čaká londýnsky Arsenal. Tento text ste mohli čítať vďaka tomu, že platíte za obsah. Vážime si to.


Blaškovitš obhájil post šéfa Národného centra zdravotníckych informácií

Peter Blaškovitš nemal protikandidáta, na výberové konanie prišiel ako jediný.

BRATISLAVA. Súčasný šéf Národného centra zdravotníckych informácií (NCZI) Peter Blaškovitš obhájil vo výberovom konaní svoju pozíciu generálneho riaditeľa. Zúčastnil sa ho ako jediný. Na svojom webe o tom informuje Ministerstvo zdravotníctva (MZ). NCZI je štátna príspevková organizácia, ktorá má na starosti elektronizáciu zdravotníctva - ezdravie. Blaškovitš je na jej čele od roku 2016. V NCZI však v polovici septembra 2017 zriadili nový štatutárny orgán, takzvanú radu riaditeľov, a preto rezort opäť vyhlásil výberové konanie. Rada riaditeľov je kolektívnym riadiacim orgánom. Rezort chce spomínaným krokom "posilniť zodpovednosť a priniesť vyššiu mieru kontroly".


V nominácii na Kaufland Cup sa vyskytli tri vynútené zmeny, šancu dostane aj Bondra

Národný tím odohrá na turnaji dva zápasy.

BRATISLAVA. Generálny manažér Miroslav Šatan a tréner slovenskej hokejovej reprezentácie Craig Ramsay museli urobiť tri vynútené zmeny v nominácii na domáci turnaj Kaufland Cup v Bratislave (7. - 9. februára). Z pôvodného menoslovu vypadli pre zdravotné problémy obrancovia Adam Drgoň s Máriom Grmanom a útočník Ladislav Nagy. Namiesto nich dostanú príležitosť zadáci Patrik Koch s Martinom Štajnochom a krídelník Dávid Bondra. Informácie priniesol oficiálny web Slovenského zväzu ľadového hokeja (SZĽH). Národný tím SR odohrá na Kaufland Cupe dva zápasy. Vo štvrtok 7. februára o 18.00 h nastúpi proti Bielorusku, v sobotu 9. februára o 16.00 h si zmeria sily s hokejistami Ruska. Obaja súperi Slovenska na seba narazia v piatok 8. februára o 18.00 h. Bratislavskí diváci uvidia zápasy reprezentačnej úrovne prvýkrát od apríla 2017, keď Slováci na domácom ľade privítali Fínov v príprave na svetový šampionát v Nemecku a Francúzsku. Brankári: Andrej Košarišťan (HC Nové Zámky, 2 zápasy / 0 gólov), Branislav Konrád (HC Olomouc/ČR, 20/0) Obrancovia: Michal Čajkovský (Dinamo Moskva/KHL, 46/5), Peter Čerešňák (HC Škoda Plzeň/ČR, 71/8), Patrik Koch (HC Košice, 2/0), Martin Fehérváry (HV 71 Jönköping/ Švéd., 16/1), Martin Chovan (HC 07 Detva, 3/0), Martin Štajnoch (Red Bull Salzburg/EBEL, 20/0), Mislav Rosandič (Mountfield Hradec Králové/ČR, 9/0), Michal Sersen (HC Slovan Bratislava/KHL, 112/9) Útočníci: Samuel Buček (HK Nitra, 2/1), Libor Hudáček (Bílí Tigři Liberec/ČR, 92/20), Michal Chovan (HKM Zvolen, 6/1), Milan Kytnár (HKM Zvolen,11/0), Patrik Lamper (HC Slovan Bratislava/KHL, 10/2), Róbert Lantoši (HK Nitra, 3/0), Adam Liška (HC Slovan Bratislava/KHL, 0/0), Dávid Bondra (HK Poprad, 19/4), Matej Paulovič (Mountfield Hradec Králové/ČR, 16/2), Radovan Puliš (HC 07 Detva, 8/2), Matúš Sukeľ (HC Slovan Bratislava/KHL, 12/0), Rastislav Špirko (HKM Zvolen, 40/4) Realizačný tím: Miroslav Šatan (generálny manažér), Craig Ramsay (hlavný tréner), Róbert Petrovický, Andrej Podkonický (asistenti trénera), Ján Lašák (tréner brankárov), Zuzana Chrenková (manažérka), Igor Andrejkovič (videoanalytik), Radoslav Zamborský (lekár), Vladimír Čavojec, Andrej Foltýn (fyzioterapeuti), Rastislav Ladecký, Ľuboš Ondrejka, Juraj Stopka (výstrojoví manažéri), Peter Jánošík (mediálny manažér)


Výbor europarlamentu vyzýva Slovensko a Maltu na lepšiu ochranu novinárov

Výbor LIBE prijal návrh uznesenia, kde kritizuje neprimerané opatrenia.

BRUSEL. Výbor Európskeho parlamentu pre spravodlivosť a občianske slobody (LIBE) vyzval v utorok Maltu a Slovenskú republiku, aby lepšie chránili novinárov a posilnili právny štát. Výbor LIBE prijal návrh uznesenia, v ktorom kritizuje neprimerané opatrenia na zaručenie bezpečnosti novinárov v EÚ, najmä na Malte a na Slovensku. Uznesenie výboru vyzýva všetky členské štáty EÚ, aby zintenzívnili svoje úsilie v boji proti korupcii, praniu špinavých peňazí a podvodom. Najväčšia časť odporúčaní je adresovaná maltskej vláde. Parlamentná skupina na monitorovanie právneho štátu upozornila v prípade Malty na alarmujúcu úroveň celoštátnej korupcie a zlého fungovania polície a súdnych služieb. Poslanci vyzvali zodpovedné orgány, aby okamžite zastavili program "zlatých víz", čiže predaj maltského občianstva prostredníctvom pochybných investičných systémov s využitím právnej medzery v oblasti víz a občianstva v EÚ. Uznesenie vypracovali členovia monitorovacej skupiny, ktorú zriadili po vražde maltskej novinárky Daphne Caruanovej Galiziovej a slovenského novinára Jána Kuciaka. Obaja novinári odhaľovali "nepohodlnú pravdu" o korupcii a podvodoch v najvyšších politických kruhoch. Poslanecká rozprava a samotné hlasovanie o prijatí uznesenia týkajúceho sa Malty a Slovenska sa uskutoční v priebehu plenárneho zasadnutia Európskeho parlamentu koncom marca (25.-28.3.). Výbor okrem toho vyzval Komisiu a Európsky úrad pre boj proti podvodom (OLAF) na riadne vyšetrenie všetkých údajných trestných činov týkajúcich sa korupcie a podvodov, vrátane zneužívania poľnohospodárskych dotácií EÚ, o ktorých boli poslanci informovaní počaspracovných ciest na Slovensku. Zintenzívniť boj proti korupcii a organizovanému zločinu by však malo aj samotné Slovensko. Poslanci vyjadrili obavy aj v súvislosti s údajnými prípadmi korupcie, konfliktu záujmov a beztrestnosti v slovenských mocenských kruhoch a varovali pred politizáciou a nedostatkom transparentnosti v procese výberu a menovania niektorých predstaviteľov štátu, vrátane policajného prezidenta. V súvislosti s aktuálnou voľbou sudcov Ústavného súdu SR poslanci vyzvali, aby proces ich výberu ako aj vymenovaní kandidáti napĺňali najvyššie možné štandardy transparentnosti, kontroly a zodpovednosti. Výbor sa vyjadril aj k únosu vietnamského občana z Nemecka, v ktorom mohla podľa schváleného textu zohrať rolu aj vláda SR. Poslanci vyzvali na pokračovanie spolupráce nemeckých a slovenských orgánov a komplexné vyšetrenie prípadu, vrátane údajnej úlohy, ktorú v ňom mohol zohrať bývalý minister vnútra SR Robert Kaliňák.Poslanci ocenili zapojenie sa mnohých slovenských občanov a mimovládnych organizácií do zápasu za demokraciu, právny štát a základné práva v krajine a vyzvali slovenských predstaviteľov, aby takéto prejavy občianskej angažovanosti podporovali a neodrádzali od nich. Schválený text tiež vyzýva slovenskú vládu, aby zaistila novinárom bezpečnosť a vyjadruje znepokojenie nad vyhláseniami niektorých slovenských politikov, ktoré spochybňujú prínos nezávislej žurnalistiky. Poslanci v tejto súvislosti kritizovali napríklad verejné vyhlásenia bývalého premiéra Roberta Fica. Výbor odsúdil nedostatok transparentnosti vo vlastníctve médií. Schválený text sa zároveň v nadväznosti na odchod viacerých novinárov z RTVS zamýšľa nad mierou nezávislosti a kvality verejnoprávnych médií v krajine.


Kiska predstavil svoju stranu Za ľudí, sú v nej viacerí primátori aj starostovia

Predstavenie strany

Kiskov tím

Reakcia PS/Spolu

Reakcie politikov

Komentár Tkačenka

Matovič k Remišovej

Podcast

Rozhovor s Krpelanom

Stĺpček

Komentár

BRATISLAVA. V obklopení vyše desiatky známejších aj neznámych tvárí predstavil bývalý prezident Andrej Kiska svoju novú politickú stranu Za ľudí, ktorú ohlásil ešte ku koncu svojho funkčného obdobia. Tlačovku v Banskej Bystrici si sám aj odmoderoval a odpovedal na všetky novinárske otázky, čo počas jeho funkčného obdobia nebolo zvykom. "Sme nahnevaní, sme sklamaní, vieme, čo treba spraviť a chceme to spraviť," povedal Kiska s dôrazom v hlase. Každý občan krajiny podľa neho musí mať rovnakú šancu bez ohľadu na to, z akého regiónu pochádza alebo aké má vierovyznanie. Tým aj odôvodnil názov strany, ktorý unikol do médií ešte koncom minulého týždňa. Banskú Bystricu podľa vlastných slov zvolil symbolicky preto, že je v strede Slovenska. Spomenul aj program strany, ale obmedzil sa na vymenovanie problémových oblastí ako školstvo, zdravotníctvo, spravodlivosť, regionálne rozdiely a životné prostredie, ktoré pre stranu budú prioritou. Viac podrobností aj programové tézy prídu podľa neho po septembrovom ustanovujúcom sneme strany. "Andrej Kiska zvládol moderovať svoju tlačovku sám, čo je veľmi dobré, pretože ho mohli doteraz vnímať ako politika, ktorý s tým má probém," hodnotí Václav Hřích z prieskumnej gentúry AKO. Témy, ktoré spomenul v rámci programu, však boli podľa neho rovnaké, aké komunikuje celá opozícia. "Nebolo tam pre voličov nič také, čo by bolo extra nové, čo by utkvelo," hovorí. "Dnes tu stojím s mladými talentovanými ľuďmi, ale aj s ľuďmi, ktorí chcú pokračovať v práci pre Slovensko," povedal Kiska. Viackrát počas tlačovky zdôraznil, že Za Ľudí nie je stranou jedného človeka. Pri Kiskovi stál napríklad bývalý hovorca iniciatívy Za slušné Slovensko Juraj Šeliga, bývalá europoslankyňa Jana Žitňanská, starosta Spišského Hrhova Vladimír Ledecký, nitriansky primátor Marek Hattas či bývalá štátna tajomníčka na ministerstve spravodlivosti Mária Kolíková. Vstup do Kiskovej strany potvrdili už počas posledných týždňov. Na pondelkovej tlačovke však predstavil aj ďalších spolupracovníkov, medzi ktorými je napríklad ekonóm Tomáš Meravý, primátorka Zvolena Lenka Balkovičová, primátorka Lučenca Alexandra Pivková či primátor Hlohovca Miroslav Kollár. Voliči práve prítomnosť ďalších tvárí môžu podľa Hřícha oceniť. "Konečne tam okrem neho boli ďalšie tváre, bolo to zaľudnené, pôsobilo to ako reálna strana," hovorí. Viacero tvárí z komunálnej politiky je podľa politológa Pavla Baboša dobrý krok. "Je to dobrá stratégia, lebo zároveň pretláča komunikačnú ideu, že v strane má odborníkov, ale aj to, že sú tam ľudia, ktorí nie sú zašpinení veľkou straníckou politikou," hovorí. V priebehu leta podľa Kisku predstavia ďalších spolupracovníkov. Už niekoľko týždňov sa špekuluje, že súčasťou jeho strany by mala byť aj Veronika Remišová z hnutia OĽaNO, na tlačovke sa však neobjavila. Kiska povedal, že bude veľmi rád, ak sa pridá. Komplexný program predstaví Kiska podľa vlastných slov až na ustanovujúcom sneme strany. V tíme však podľa neho už teraz pracuje 72 špičkových odborníkov, ktorí zatiaľ pripravili 125 programových téz. "Som veľmi rád, že s programom nám pomáha Iveta Radičová, " spomenul Kiska expremiérku. Tá na tlačovke nebola. "Nie je možné, aby si ľudia o štvrtej ráno chodili pre časenku k odbornému lekárovi, ku ktorému sa možno dostanú okolo obeda," povedal. Chce napríklad určiť maximálne čakacie doby u odborných lekárov a zabezpečiť dostatok kvalifikovaných sestier. V oblasti školstva plánuje zásadne zmeniť učebné osnovy a mať kvalitných a dostatočne motivovaných učiteľov. Spomínal opatrenia ako zamedzenie výrubu stromov, podporu výstavby čističiek či dobre platenú prácu v regiónoch. Dôraz chcú klásť aj na zdravotne postihnutých. Baboš pripomína, že Kiska vymenoval všetky oblasti, ktoré v prieskumoch ľudia označujú za najproblémovejšie a spomínal ich aj v prezidentskej kampani. Na výbere prioritných oblastí sa podľa neho odrazila aj spolupráca s ďalšími členmi. Žitňanská sa napríklad dlhodobo venuje téme zlepšenia života zdravotne postihnutých. Už mesiace pred ohlásením strany Za ľudí kritizovali niektorí opoziční lídri Kiskovu ambíciu vstúpiť do straníckej politiky. Líder SaS Richard Sulík ho napríklad označil za ďalšieho rozbíjača pravice. Posledný prieskum agentúry Focus z konca minulého týždňa ukázal, že Kiskova strana ubrala SaS, OĽaNO, no najmä predvolebnej koalícii Progresívne Slovensko a Spolu, s ktorou spočiatku rokovali o zlučení, na nakoniec sa nedohodli. "Našou ambíciou je priniesť alternatívu tým, ktorí ju dnes nevidia," zdôraznil Kiska založenie vlastnej strany. Lídrov opozičných strán pri tom vyzval, aby si navzájom neodkazovali cez médiá s tým, že majú na seba telefónne čísla, kde môžu riešiť veci ohľadne prípadnej spolupráce. Priznal, že na dosiahnutie úspechu sa musia opozičné strany SaS, OĽaNO, KDH PS a Spolu aj jeho strana nejakým spôsobom spojiť a vytvoriť spoločný program. "Budem osobne veľmi aktívny v tom, aby rozhovory prebiehali," povedal Kiska, no nespresnil či pôjde o predvolebnú koalíciu. Z PS a Spolu mu k strane zagratulovali a odkázali, že po tlačovej konferencii zistili, že majú spoločných oveľa viac cieľov, ako si pôvodne mysleli. Kiska bude financovať stranu cez občianske združenie Je nás viac, kde už vložil 180-tisíc eur z vlastných peňazí. Po sneme založia transparentný účet. Na finančnej podpore sa Kiska už dohodol s Petrom Zálešákom a Jánom Tomášom z Nay Elektrodomu. Agentúra Focus koncom minulého týždňa zverejnila prieskum, kde zahrnula už aj Kiskovu stranu, no vtedy ešte bez názvu. Agentúra jej namerala 6,2 percenta. Podľa merania agentúry AKO z prelomu mája a júna by Kiskovu stranu volilo 10,8 percenta opýtaných.


Nižšiu účasť v druhom kole odhadovali aj stávkari

Verili aj vo víťazstvo Zuzany Čaputovej.

BRATISLAVA. Pokiaľ ide o nižšiu účasť v druhom kole prezidentských volieb, predpovedali ju aj stávkari. „Až 76,42 percenta tipujúcich očakávalo, že o víťazovi druhého kola rozhodne menej Slovákov," informoval agentúru SITA hlavný bookmaker stávkovej spoločnosti Niké Richard Slušný. Dodal, že správny odhad mali stávkari aj pri víťazovi volieb. „Zuzane Čaputovej verilo takmer 83 percent tipérov, kým Marošovi Šefčovičovi iba niečo viac ako 17 percent," uviedol. Najviac na víťazstvo Zuzany Čaputovej podľa Slušného stavil jeden z tipérov, ktorý tesne pred konaním druhého kola vložil 9998 eur. Keďže kurz na jej úspech bol 1,05, vyplatená mu bola suma 10 497 eur. „Zaujímavé sú aj tikety, v ktorých tipéri verili novej prezidentke ešte pred konaním prvého kola. Jeden z tipérov vychytal kurz 2,35 a pri vklade 3000 eur sa teraz teší z výhry 7050 eur. Ešte väčším frajerom je tipér, ktorý Čaputovej veril mesiac pred konaním prvého kola volieb. Vtedy bol kurz na neskoršiu víťazku 7,50, čo mu pri vklade 500 eur prinieslo skvelých 3750 eur," povedal Slušný. Zaujímavý bol podľa neho aj tiket tipéra, ktorý víťazovi predvídal menej ako 60 percent hlasov. „Vloženú tisícku v kombinácii s kurzom 2,55 zúročil na výhru 2550 eur," dodal Slušný. V spoločnosti Tipsport v súvislosti s druhým kolom zaregistrovali 6500 podaných tiketov v hodnote 156-tisíc eur. Ako ďalej agentúru SITA informoval zástupca spoločnosti Filip Timár, najvyššia výhra v súvislosti s víťazstvom Čaputovej predstavovala 12 000 eur.


Polícia dala poľnohospodárom výnimku na presun techniky

Výnimka platí od 1. júla do 30. novembra.

BRATISLAVA. Prezídium Policajného zboru (PPZ) vyšlo v ústrety všetkým poľnohospodárom a udelilo im generálnu výnimku na presun ich techniky na výkon práce. TASR o tom informovala hovorkyňa PPZ Denisa Baloghová. "Prezídium povoľuje výnimku podľa príslušného paragrafu zákona o cestnej premávke pre traktory a pracovné stroje samohybné, povinne opatrené tabuľkou s evidenčným číslom, pri ich presune na vykonávanie pôdohospodárskych prác," spresnila Baloghová s tým, že výnimka platí od 1. júla do 30. novembra. "V prípade, ak sa za vozidlom vytvorí kolóna vozidiel, vodič vozidla je povinný umožniť jeho bezpečné predchádzanie," dodala hovorkyňa PPZ. Ak si to však bezpečnosť a plynulosť cestnej premávky vyžiada, policajt bude aj napriek tejto výnimke oprávnený zakázať vodičovi jazdu na nevyhnutne potrebný čas alebo mu prikázať smer jazdy.


Ikea predávala chybnú varnú dosku, zákazníkovi ju prídu opraviť domov

Nábytkársky gigant posiela za zákazníkmi technika, ktorý varnú dosku opraví. Doklad o kúpe nie je potrebný.

BRATISLAVA. Plynové varné dosky Eldslaga, ktoré si spotrebitelia zakúpili v sieti Ikea pred 1. januárom 2018, je potrebné nechať opraviť. Preventívne upozornenie, týkajúce sa tovaru zakúpeného v Európe, vydáva samotná spoločnosť na základe zistení kontrolných orgánov v Belgicku. "Pri výrobe došlo u dodávateľa k omylu a do jedného z horákov varnej dosky bol nainštalovaný nesprávny vstrekovací plynový ventil, čoho dôsledkom sú zvýšené emisie oxidu uhoľnatého nad povolené limity EÚ," ozrejmila spoločnosť. "Skúmanie preukázalo, že nehrozí zvýšené nebezpečenstvo požiaru alebo výbuchu, nemáme hlásené žiadne prípady nehody," zdôraznila spoločnosť. Vyzýva však svojich zákazníkov, ktorí si takúto varnú dosku zakúpili, aby prestali používať veľký horák v pravom hornom rohu varnej dosky (ostatné horáky sú bezpečné) a obrátili sa na Kontaktné centrum Ikea na tel. č. 02/48 226 111. Na odstránenie chyby je potrebné, aby zákazníka navštívil servisný technik a varnú dosku opravil. "Táto služba je bezplatná. Doklad o kúpe (pokladničný blok) nie je potrebný," uviedla spoločnosť.


Tvrdý brexit môže ohroziť približne tretinu írskych fariem

V roku 2017 približne 38 percent írskeho agroexportu smerovalo do Británie.

DUBLIN. Zhruba každej tretej farme v Írsku hrozí, že v prípade tvrdého brexitu skončí. Uviedla to v utorok írska centrálna banka. "Približne tretina z írskych fariem je klasifikovaná ako ekonomicky zraniteľná," informovala Národná banka Írska v oznámení, ktoré zverejnila agentúra AFP. Dôvodom je previazanosť trhov. Ako ukázali údaje írskeho ministerstva pôdohospodárstva z roku 2017, približne 38 percent írskeho agropotravinárskeho exportu smerovalo do Británie. Ak by však Británia opustila 31. októbra Európsku úniu bez dohody, obchodné pravidlá sa podľa všetkého začnú riadiť pravidlami Svetovej obchodnej organizácie (WTO). To by znamenalo zavedenie dovozných ciel a ďalšie obchodné prekážky medzi krajinami. Napríklad clá na dovoz mäsa sa budú podľa centrálnej banky pohybovať na úrovni takmer 50 percent. To by írskych producentov hovädzieho dobytka dostalo do obzvlášť zlej situácie. "(Agropotravinársky) sektor je vysoko závislý od britského trhu," uviedla banka. Poukázala pritom na fakt, že v Írsku je veľa malých fariem s nižšími príjmami, čo v prípade zavedenia vysokých dovozných ciel zo strany Británie, ak dôjde k tvrdému brexitu, bude pre ne znamenať tvrdý úder. Obrovské riziko pre írsky farmársky sektor potvrdil aj Joe Healy, prezident Združenia írskych farmárov. Ako povedal, brexit bez dohody "bude pre farmárov v celom Írsku katastrofa". Dodal, že tamojší farmári podporujú súčasnú dohodu medzi Európskou úniou a Britániou, ktorú vyrokovala bývalá premiérka Theresa Mayová. Podľa Healyho je nevyhnutné vyhnúť sa tvrdej hranici s Írskom a Severným Írskom a chrániť integritu jednotného trhu. V minulých dňoch írska vláda oznámila, že jej rozpočtové plány na rok 2020 budú vychádzať z predpokladu, že k tvrdému brexitu dôjde. To signalizuje, že pre Dublin je táto možnosť najpravdepodobnejším scenárom.


OBJEKTÍVAhoj a čau. Vypočujte si, ako kosatka napodobňuje ľudskú reč

Štrnásťročná Wikie imitovala svojho trénera.

Kosatka Wikie sa naučila niečo, v čom zväčša vynikajú papagáje. Pokúsila sa napodobniť ľudskú reč svojich trénerov. Štrnásťročná kosatka predviedla schopnosti svojich hlasiviek pri slovách ako "ahoj" (hello) a "dovidenia" (bye-bye) - a pokúsila sa napodobniť meno svojej trénerky Amy. Kosatky dravé sa v zajatí naučia pomocou signálov ruky plniť rôzne úlohy. Ak tréner ukáže gesto pre "skopíruj toto", kosatka vie napodobniť správanie inej kosatky. Vedci gesto použili aj pri učení ľudskej reči. Mala sa naučiť dokopy jedenásť zvukov, ktoré predtým nikdy nepočula. Päť pochádzalo od iných kosatiek - kosatky totiž majú rôzne dialekty. Šesť slov bolo z ľudskej reči. Pomocou gesta vedela kosatka približne zopakovať všetky zvuky, ukazuje štúdia vo vedeckom časopise Proceedings of the Royal Society B. Pri niektorých jej úspešné zopakovanie zabralo sedemnásť pokusov. Ale štyri zvuky vedela napodobniť hneď na prvý raz - boli medzi nimi slová "ahoj" a "one, two, three" (raz, dva, tri). Kosatky dravé žijú v skupinách, v ktorých navzájom komunikujú. Ich schopnosť napodobniť predtým nepočuté zvuky môže byť kľúčom k pochopeniu, ako spolu komunikujú. DOI: 10.1098/rspb.2017.2171


Najobľúbenejší francúzsky politik je podľa prieskumu Jean-Luc Mélenchon

Ľavicový prezidentský kandidát zabodoval aj v utorňajšej televíznej debate.

BRUSEL. Najobľúbenejším francúzskym politikom je podľa prieskumu ľavicový prezidentský kandidát Jean-Luc Mélenchon. O druhé miesto sa delí centristický kandidát Emmanuel Macron s expremiérom Alainom Juppém, ktorý sa neúspešne uchádzal o stranícku nomináciu na prezidentský úrad. Až 51 percent oslovených Francúzov kladne vníma ľavičiara Mélenchona, vyplýva z prieskumy agentúry Elabe pre ekonomický denník Les Echos a Radio Classique. V ostatných dňoch mu prajú sondáže, v ktorých už predbieha kandidáta vládnej Socialistickej strany (PS) Benoita Hamona a dostal sa na štvrtú priečku. Mélenchon zabodoval aj v utorňajšej televíznej debate - diváci ho označili za najpresvedčivejšieho prezidentského kandidáta. Druhú priečku v prieskume Elabe obsadili Emmanuel Macron a Alain Juppé so ziskom 44 percent kladných hodnotení. Kým Macron je favoritom prezidentských volieb, Juppého z boja o Elyzejský palác vyradil v straníckych primárkach Francois Fillon. Na opačnom konci rebríčka skončil práve Fillon, ktorý čelí obvineniam z fiktívneho zamestnávania svojich rodinných príslušníkov. Pre podobný prehrešok z funkcie odstúpil bývalý francúzsky minister vnútra Bruno Le Roux, ktorý z prieskumu vyšiel ako najmenej obľúbený politik. Agentúra Elabe spravila prieskum 5. apríla na vzorke 1004 respondentov prostredníctvom internetu. Prvé kolo prezidentských volieb Francúzov čaká 23. apríla. Favoritmi na postup do druhého kola, ktoré bude dva týždne nato, sú Marine Le Penová a Emmanuel Macron.